مێژوو بۆچی خۆی دووبارە دەكاتەوە ؟\nئەم دەستەواژە لە فەرهەنگی زۆربەی گەلاندا هەیە ، بۆچی مێژوو دوبارە ئەبێتەوە ؟ مێژوو بریتیە لە ئاوێنەیەك ڕابردوی گەلێكی تێدا ئەبینی ، ئەم ئاوێنەیە بە پێی ئەو تایبەتمەندیەی هەیەتی كاریگەری ئەبێت لە سەر وێنای ڕوداوەكان بە گەورە كردنی یان بچوك كردنەوەی یان شێواندنی وێنەكان ، یاخود وەك خۆی نیشان دانی وێنەكان .\nزۆرێك لە گەلانی جیهان كاتێ ڕابردوی خۆیان دەخوێننەوە كەڵكیان لە ڕوداوەكانی وەرگرتوە بۆ دروست كردنی ئایندەی خۆیان ، بۆ یە ئەو جۆرە گەلانە هەمیشە مێژویان وەك كانگایەكی بەنرخ سەیر كردوە و قۆناغ بە قۆناغ خزمەتی كردوون ، و لەم نێوەندەشدا ئەبینی خوێندنی مێژوو ئەكادیمیاكانی پلەو پایەیەكی بە نرخی هەیە لایان و بە بەردەوامی كەڵە پیاوی مێژووناسیان تێدا هەڵئەكەوێت و هیچ ئایندەیەكیان بە بێ ئامادە بونی مێژوو و ڕابردویان دروست ناكەن و كاتێ خوێنەر مێژووی ئەو جۆرە گەلانە دەخوێنێتەوە و بەراوردی ئەكات بە ئێستای ئەو گەلە ئەبینێ ڕێگایەكی دوورو درێژ لە پێش كەوتن بەدی دەكات .\nمێژووی گەلان نیە خوێن و ماڵ وێرانی تێدا نەبێت ، نسكۆو هەڵدێرو نوشوستی تێدا نەبێت ، بەڵام كە هەستاوەتەوە سەر پێ جارێكی تر هەڵەی پێشوی دوبارە نەكردوەتەوە .\nبەڵام ئەو پرسیارەی كە هەمیشە لە زیهن و بیر و هۆشی مندا دێت و دەچێت ئەوەیە كە كاتێ مێژوی سیاسی كورد لە سەردەمانێكی پێشوو ئەخوێنیتەوە و بەراوردی ئەكەی بە ڕوداوەكانی ئێستای گەلی كورد تەنها جیاوازی ئەوەیە كە ئەوەی پێشوو بە ڕەش و سپی ئەبینی و ئەوەی ئێستا بە ڕەنگا و ڕەنگ ئەبینی و كارەكتەرەكان بە حوكمی ژیان ناوەكانیان گۆڕاون ئەگینا لەوانەیە لە یەك سولالە و بنەماڵەش بن .\nپێكدادانی مێژووی ئەمارەتەكان باشترین نمونەن بۆ ئەم كورتە باسەی ئێمە بەندەش لە هۆنراوەیەكی دورو درێژدا لە پارچەیەكیدا وتومە :\nدۆڵێ نیە وانەیەكی خیانەتی تیا نەبێ\nشارێ نیە خەنجەری تیا نەوەشابێ\nئێمە تاكەی لە مێژوودا بخولێینەوە ؟\nلە چوار یەكی كوردستاندا\nچەند ئیمارەت بكەینەوە ؟\nوانەكانی دوبەرەكی و خۆ فرۆشی\nلە بەرگی پۆست و مۆدێرنە\nبۆً نەوەی نوێ و بە نەوەی نوێ\nپرسیارەكە ئەمەیە بۆچی ئەم قسە باوە بە سەر گەلی كوردا دوبارە ئەبێتەوە ؟ بۆچی هەمیشە لە مێژودا ئەژین ؟ بۆچی وانەی مێژوو بەشی مێژوو لە زانكوكانیشدا ئەرزشیكی نیە ؟ بۆچی هەمیشە گرفتمان لە سەركردەكانماندا هەیە ؟ بۆچی سەركردە كانمان وەك بەرزی بانان بۆی دەر ئەچن ؟ئایا ئەم بابەتە پەیوەستە بە هۆكارە دەرەكەیەكان ؟ یان هۆكاری خودین ؟ ناكرێ ئەم قۆناغە تێ پەڕێنین ؟ تاكەی بازنە داخراوەكەی مێژوو تێ ناپەڕێنین ؟ ئەم بۆچیانەو دەیان بۆچی تر لە ڕێگان چاوەڕێی وەڵامن ؟\nبریا دەزگایەكی رۆشنبیری یان زانكۆیەك لێكۆڵینەوەیەكی ئەگرتە ئەستۆ و بۆ دیاری كردنی هۆكارەكانی دوبارە بونەوەی مێژوو لە ناو گەلی كوردا و پاشان ئاماژە بە پێداویستی دەرچون لەم بازنە جەهەنمیە چ لە ڕووی ئابوری یان كۆمەڵایەتی یان سیاسی و هەروەها فەرهەنگیشەوە پێویستە ئەم دیاردەیە بە قوڵی لێكۆلینەوەی لە سەر بكرێت تا یارمەتی نەوەكانی داهاتو بدەین ئەوانیش وەك ئێمە نەناڵێنن بە دەست مێژویەك كە ئێمە بۆیان دروست ئەكەین و ئەوان بتوانن بازنە داخراوەكە بكەنەوە و راستە ژیانێكی لێ دروست بكەن و هەمیشە بۆ پێشەوە بچن نەك بە دوای خۆیان و بە دەوری خۆیاندا بخولێنەوە .


Home›هەواڵ›کوردستان›له گه‌رمیان ژماره‌یه‌ك كارمه‌ندى ته‌ندروستى به گرێبه‌ست دامه‌زرێندران\nله سنوورى گه‌رمیان ژماره‌یه‌ك كارمه‌ندى ته‌ندروستى به گرێبه‌ست له نه‌خۆشخانه‌كانى كۆرۆنا دامه‌زرێندران و له لایه‌ن رێكخراوێكى ئه‌ڵمانییه‌وه هاوكارى ماددیان پێده‌درێت.\nبێستوون ژاڵه‌یى به‌ڕێوه‌به‌رى كاروباره مرۆییه‌كانى ئیداره‌ى گه‌رمیان به SNNى راگه‌یاند: ئه‌مڕۆ یه‌كشه‌ممه 4ى تشرینی یەکەمی 2020 له چوارچێوه‌ى پرۆژه‌یه‌كى نووسینگه‌ى هاوبه‌شی هه‌ماهه‌نگى قه‌یرانه‌كانى ئیداره‌ى گه‌رمیاندا، كه توانیویانه له رێگه‌ى ئه‌و پڕۆژه‌یه 15 كارمه‌ندى ته‌ندروستى كه پێشتر به شێوازى خۆبه‌خش كاریان كردووه بكرێن به گرێبه‌ست.\nوتیشى: “ئه‌و 15 كه‌سه هه‌موویان یاریده‌ده‌رى پزیشكین و له نه‌خۆشخانه‌كانى رووبه‌ڕووبونه‌وه‌ى كۆرۆنا له كه‌لار دانراون و مانگانه له لایه‌ن رێکخراوى (GIZ)ى ئه‌ڵمانییه‌وه پاڵپشتى دارایی ده‌كرێن”.\nبێستون ژاڵه‌یى ئه‌وه‌شى خسته‌ڕوو: مانگانه‌ى ئه‌و كارمه‌ندانه 525$ وەردەگرن و به‌شێك له كه‌موكورتییه‌كانى نه‌خۆشخانه‌كان پڕده‌كه‌نه‌وه له رووى كه‌مى كارمه‌ند، هاوكات هه‌وڵیش ده‌ده‌ن له داهاتوودا هه‌لى كار بۆ كه‌سانى دیكه‌ش بڕه‌خسێنن.\nپارتی: با گۆڕان له‌خۆى بپرسێت، تا چه‌ند هه‌نگاوى په‌رله‌مانتاره‌كانى له‌گه‌ڵ گرێبه‌ستى پێكهێنانى ...


دادگای تایبه‌تی بۆ تاوانبارانی جه‌نگ وه‌رچه‌رخانێكی گرنگه له یاسای نێوده‌وڵه‌تیدا – Denegkan\nدادگای تایبه‌تی بۆ تاوانبارانی جه‌نگ وه‌رچه‌رخانێكی گرنگه له یاسای نێوده‌وڵه‌تیدا\nن.: دانیال تیوره‌ر\nله‌و ماوه‌یه‌ی پێشودا ڕادۆڤان كارادیچ راده‌ستی دادگای تایبه‌تی نێوده‌وڵه‌تی له (ده‌نهاخ) كرا، له لایه‌كی تره‌وه له چه‌ند مانگی ڕابردوشدا، دادگای نێوده‌وڵه‌تی بۆ سزادان بریاری ده‌سگیركردنی بۆ سه‌رۆكی سودان (عومه‌ر به‌شیر) ده‌ركرد و بانگه‌وازی بۆ كرد. به‌ڕای نوسه‌ری ئه‌م وتاره مه‌سه‌له‌ی راكێشانی سیاسییه‌كان بۆ به‌رده‌م دادگا و به‌رپرسیاركردنیان له تاوانه‌كانی جه‌نگ، ده‌كرێت به قه‌ڵه‌مبازێكی گرنگ له یاسای نێوده‌وڵه‌تیدا دابنرێت.\nله ٢٢ی یولی ئه‌مساڵدا و له به‌لگراد (رادۆڤان كارادیچ) ده‌سگیر كرا، كه به تاوانباری سه‌ره‌كی له كاره‌ساتی كۆمه‌ڵكوژی (سربنیسكا) له ساڵی ١٩٩٥ دا ده‌ژمێردرێت. ئه‌و به تاوانه‌كانی گه‌لكوژی، تاوانه‌كانی دژ به مرۆڤایه‌تی و هه‌روه‌ها تاوانه‌كانی جه‌نگ تاوانبار كراوه.\nله ١٥ی یولیشدا له لایه‌ن دادگای تایبه‌تی نێوده‌وڵه‌تی سه‌ر به نه‌ته‌وه یه‌كگرتو‌ه‌كانه‌وه، بانگه‌وازی بڕیاری ده‌سگیركردنی سه‌رۆكی سودان (به‌شیر) ده‌رچوو، سه‌رۆكی ناوبراو به‌رپرسیاره له‌وه‌ی، كه له دارفوردا هه‌زاران كه‌س له لایه‌ن سوپا و میلیشیاكانه‌وه كوژراون، هه‌روه‌ها دوو ملیۆن و نیو كه‌س له هه‌ڵمه‌ته‌كانی ده‌سدرێژیكردنه‌سه‌ر، برسیكردن و ئه‌شكه‌نجه‌دان له ئۆردوگاكانی په‌نابه‌راندا بوونه‌ته قوربانی، كه ئه‌مه‌ش به جینۆساید ناوزه‌د ده‌كرێت. سه‌رۆكی به‌شی تاوانباركردن له‌و دادگا نێوده‌وڵه‌تییه ئاشكرای كرد، كه ئه‌وان بریاریان له‌سه‌ر فه‌رمانی ده‌سگیركردنه‌كه‌ی داو‌ه، به تاوانی جینۆساید، تاوانه‌كانی جه‌نگ و تاوانه‌كانی دژ به مرۆڤایه‌تی، هه‌روه‌ها دركاندی، كه مه‌سه‌له‌كه په‌یوه‌ندی نییه به ڕێككه‌وتن (سه‌فقه)یه‌كی سیاسی بۆ سزادان و سیاسه‌تی نێوده‌وڵه‌تییه‌وه. به‌ڵكو مه‌سه‌له‌كه په‌یوه‌سته به قسه‌وباس له‌سه‌ر زۆر روداوی مێژوویی و هه‌روه‌ها گه‌شه‌كردنی یاسای نێوده‌وڵه‌تییه‌وه.\nله‌ماوه‌ی سه‌دان ساڵه‌وه یاسای نێوده‌وڵه‌تی له‌نێو وڵاتاندا به‌رجه‌سته و گه‌ڵاڵه بووه و گه‌شه‌ی كردوه، تا ئێستا ئۆرگانه حكومییه‌كان و كه‌سانی باڵای به‌رپرس له ژێر چه‌تری سه‌روه‌رێتی و (حه‌سانه) دا پارێزراو بوون، به‌م هۆیه‌وه نه‌ده‌توانرا له سه‌ر ئاستی نێوده‌وڵه‌تی و به پێی یاسای تاوانباركردن، ڕاكێشرێنه به‌رده‌م دادگاكان. ته‌نها دوای جه‌نگی جیهانی دووه‌م توانرا ئه‌م كۆسپه وه‌لابنرێت، ئه‌وه‌ش له پرۆسه‌ی دادگاییكردنی تاوانبارانی جه‌نگ له هه‌ر یه‌ك له نێورێنبێرگ و تۆكێو دا خۆی بینییه‌وه. هه‌رچه‌ند ئه‌وكات ئه‌م كاره بووه جێگه‌ی مشتومڕ و ڕه‌خنه‌گرتن، كه‌وا گوایه ئه‌مه ته‌نها داد و یاسای سه‌ركه‌وتوانی جه‌نگه‌كه پیاده ده‌كه‌ن، ئه‌گه‌ر نا ئه‌ی بۆ له‌سه‌ر تاوانه‌كانی بۆمبابارانكردنی شاری (درێسدن) له ١٣ تا ١٥ی فه‌بریوه‌ری ١٩٤٥ و هه‌روه‌ها ته‌قاندنی یه‌كه‌م بۆمبی ئه‌تۆمی له هیرۆشیما و ناگازاكی له ٦ و ٩ی ئۆگوستی ١٩٤٥، كه ئه‌مانه به پێی یاسای نێوده‌وڵه‌تی وه‌ك تاوانه‌كانی جه‌نگ ئه‌ژمار ده‌كرێن، هیچ پرۆسه‌ی دادگاییكردنێك ئه‌نجام نه‌درا ؟؟\nشتێكی له یاسای نێوده‌وڵه‌تییدا بێ پێشینه بوو، بگره وه‌رچه‌رخانێكی شۆڕشگێرانه بوو، كه‌وا تاوانباران بێ چاوپۆشین له پله‌وپایه‌كانیان مامه‌له‌یان له‌گه‌ڵ بكرێت و چیدی نه‌توانن له ژێر پاڵتۆی سه‌روه‌رێتی (سیاد‌ه) خۆیان له دادگاییكردن له دادگا تایبه‌تییه‌كاندا بدزنه‌وه و قوتاریان بێت. دواتر له ساڵانی نه‌وه‌ته‌كاند شوێنپێی دادگای (نوێرێنبێرگ) هه‌ڵگیرا و ئه‌و سه‌رده‌ق شكاندن و گه‌شه‌سه‌ندنه به‌ره‌و پێشتر برا. ساڵی ١٩٩٣ له سه‌ر داوای ئه‌نجومه‌نی ئاسایشی نێوده‌وڵه‌تی سه‌ر به نه‌ته‌وه‌یه‌كگرتوه‌كان (دادگای تایبه‌تی یوگوسلاڤیا) له ده‌نهاخ (لاهای) وه ساڵی ١٩٩٤ (دادگای تایبه‌تی ڕواندا) له ته‌نزانیا پێكهات و سازكرا.\nساڵی ٢٠٠٢ دادگای تایبه‌تی نێوده‌وڵه‌تی بۆ سزادان له (ده‌نهاخ) به پشت به‌ستن به په‌یماننامه‌ی یاسا نێوده‌وڵه‌تییه‌كان ( بنه‌ما و سیسته‌می ڕۆما ١٩٩٨) ده‌ستی به‌كاره‌كانی كرد. ئه‌وه بوو (رادۆڤان كارادیچ) ڕاده‌ستی دادگای تایبه‌تی یوگوسلاڤیا كرا، ده‌بێت سه‌رۆكی سودانیش له به‌رده‌م دادگای نێوده‌وڵه‌تی بۆ سزادان ئاماده بێت.\nمرۆڤ ده‌توانێت به گومان و پۆزه‌تیڤانه‌وه له ئه‌وه بروانێت، دادگای تایبه‌تی بۆ تاوانه‌كانی جه‌نگ له توانایدا هه‌یه، كه كار له‌سه‌ر ڕوداوه‌كانی ڕابردوو بكات. هه‌رچه‌ند پرۆسه قه‌زاییه‌كان زۆر بژارده (ئینتیقائی) و ته‌كنیكی كار ده‌كه‌ن و ده‌چنه پێش. كۆمسیۆنه‌كانی ئاشته‌وایی و ڕاستییه‌كان به‌م ئاڕاسته‌یه خزمه‌تێكی باش پێشكه‌ش ده‌كه‌ن. واش پێ ده‌چێت، كه بۆ شوێنپێهه‌ڵگرتن و به‌دواداچونی تاوانباره سه‌ره‌كییه‌كانی جه‌نگه‌كان، دادگای سزادانی نێوده‌وڵه‌تی توانا و كارامه‌یی له خۆیدا نیشان بدات.\nئامرازێك بۆ چاوترساندن\nپرۆسه‌كانی دادگاییكردن له ده‌نهاخ ئاماژه‌گه‌لێكن بۆ كارتێكردن، چونكه به سزا و بڕیاره‌كانی به سه‌ر تاوانكاراندا، چاوترساندن و ئاگاداریی ده‌ده‌ن به كه‌سه شه‌ڕانگێز و خوێنرێژه‌كان، بۆ دوور كه‌وتنه‌وه له تاوانكردن و ئه‌نجامدانی. دیاره سه‌رۆكی خاچی سوری نێوده‌وڵه‌تی له كاتی خۆیدا ساڵی ١٨٧٢ داوای دامه‌زراندنی دادگایه‌كی نێوده‌وڵه‌تی له‌م جۆره‌ی بۆ سزادان كرد، له پێناو پاراستنی یاسای نێوده‌وڵه‌تی و مرۆڤایه‌تیدا. ئه‌مڕۆ ده‌بینین ده‌رفه‌تێكی زیاتر هه‌یه بۆ ئه‌وه‌ی پێشگیری به ڕژێمی خه‌رتوم (وه هه‌نارده‌كانی چه‌ك، له پێش هه‌موویانه‌وه وڵاتی چین) بكرێت.\nئێستا ئه‌نجومه‌نی ئاسایش له زۆر لاوه له ژێر فشاردایه(سه‌باره‌ت به عومه‌ر به‌شیر)، كه‌وا پرۆسه‌كه دوورخاته‌وه و ته‌مبه‌ڵی تیادا بكات، چونكه گوایا باره‌كه ئاڵۆزترده‌كات، به‌ڵام وا باشتره گوێ له‌م ڕاوێژ و گوتنانه نه‌گیرێت، چونكه ئه‌م جۆره قسه‌ڵۆكانه كاتی خۆشی سه‌روه‌ختی دادگاییكردنی (ملادیچ) و میلۆسۆڤیچ ده‌كران و ده‌گوتران، به‌ڵام ئه‌وه‌ی ڕویدا هه‌ر پاش بریاری ده‌سگیركردنی (ملادیچ) بۆ یه‌كه‌م جار زه‌مینه‌ی رازیبوون به گفتوگۆی ئاشتییانه له (دایتۆن) خۆشبوو وه ڕه‌خسا.\nئه‌و ئاماژانه‌ی كه له پرۆسه‌ی دادگاییكردنه‌كانی (ده‌نهاخ)ه‌وه ده‌رده‌چن زۆر گرنگن، ئه‌مه‌ش واده‌كات به هه‌ر نرخێك بێت ئه‌نجام بدرێن، هه‌ڵبه‌ت ده‌بێت به‌ڵێنی ئه‌وه وه‌ربگیرێت، كه ڕێگه له كرداری تۆڵه‌كردنه‌وه له هێزی ئاشتیپارێزی سه‌ر به نه‌ته‌وه‌یه‌كگرتوه‌كان و هاوكاره مرۆڤدۆسته‌كانیان بگیرێت. ئاخر هه‌رگیز كۆمه‌ڵكوژی و پاكسازییه نه‌ژادییه‌كان دیارده و كاره‌ساتی سروشتی نین، كه به هاكه‌زایی وه‌ربگیرێن.\nیاسای سزادان ده‌كرێت وه‌ك ئامرازێكی كاریگه‌ر بۆ كه‌مكردنه‌وه و ڕێگه‌گرتن له پێشێلكاری زۆری مافه‌كانی مرۆڤ و یاسا نێوده‌وڵه‌تییه‌كان به‌كار بهێنرێن و سودی لێ ببینرێت.\nتێبینی و سه‌رچاوه:\nئه‌م وتاره له ٢٤ی یولی ٢٠٠٨ له ڕۆژنامه‌ی (Neue Zürcher Zeitung)ه‌وه بڵاوكراوه‌ته‌وه، من به كه‌مێك ده‌سكارییه‌وه وه‌رمگێڕاوه. نوسه‌ری وتاره‌كه پڕۆفیسۆری یاسای نێوده‌وڵه‌تی و یاسای ئه‌وروپا و ده‌ستوره له زانكۆی زویریخ له سویسرا. ئه‌و وێنه‌یه‌ی له ده‌قه‌كه‌دا هاتوه باره‌گای دادگای نێوده‌وڵه‌تیی سه‌ر به نه‌ته‌وه یه‌كگرتوه‌كانه له لاهای (ده‌نهاخ).\nPrevious ئه‌و چیایه کوڕی منه هاتۆته‌وه…..نیگار نادر\nNext هەستمردوویی وەک ئیدیال لەچرکەساتێکی فۆتۆگرافیدا..


وتووێژ:جەیمس گاندۆڵفینی - ویکیپیدیا، ئینسایکڵۆپیدیای ئازاد\nمن ئێستا دەستکاری ٣ بەستەری دەرەکیی جەیمس گاندۆڵفینیم کرد. تکایە بەسەر دەستکارییەکەمدا بچۆرەوە. ئەگەر ھەر پرسیارێکت ھەیە، یان پێویستە کە وا لە بۆتەکە بکەیت بەستەرەکان، یانیش ھەموو پەڕەکە فەرامۆش بکات، تکایە سەردانی پرسیارە دووپاتکراوەکان بکە بۆ وردەکاری زیادتر. من ئەم دەستکارییانەم ئەنجام داوە:\nئەرشیڤێکی نوێ https://web.archive.org/web/20181209140549/https://www.channel24.co.za/TV/News/James-Gandolfini-died-of-cardiac-arrest-20130620 بۆ http://www.channel24.co.za/TV/News/James-Gandolfini-died-of-cardiac-arrest-20130620 زیاد کرا\nئەرشیڤێکی نوێ https://web.archive.org/web/20140104205406/http://omg.yahoo.com/news/stars-share-reaction-james-gandolfinis-death-021947839.html?.tsrc=sun%3Fdate%3D90099009009 بۆ http://omg.yahoo.com/news/stars-share-reaction-james-gandolfinis-death-021947839.html?.tsrc=sun%3Fdate%3D90099009009 زیاد کرا\nئەرشیڤێکی نوێ https://web.archive.org/web/20190226095310/http://nj1015.com/park-ridge-pays-tribute-to-james-gandolfini/ بۆ http://nj1015.com/park-ridge-pays-tribute-to-james-gandolfini زیاد کرا\nکاتێکی شاد!—InternetArchiveBot (سکاڵاکردنی کێشە) ١١:٠٩، ٢٢ی ئەیلوولی ٢٠١٩ (UTC)\nمن ئێستا دەستکاری ٢ بەستەری دەرەکیی جەیمس گاندۆڵفینیم کرد. تکایە بەسەر دەستکارییەکەمدا بچۆرەوە. ئەگەر ھەر پرسیارێکت ھەیە، یان پێویستە کە وا لە بۆتەکە بکەیت بەستەرەکان، یانیش ھەموو پەڕەکە فەرامۆش بکات، تکایە سەردانی پرسیارە دووپاتکراوەکان بکە بۆ وردەکاری زیادتر. من ئەم دەستکارییانەم ئەنجام داوە:\nئەرشیڤێکی نوێ https://web.archive.org/web/20150520200651/http://www.genealogybank.com/gbnk/obituaries/ بۆ http://www.genealogybank.com/gbnk/obituaries/?&minit=&kbid=109390&m=26&fname=Santa&lname=Gandolfini زیاد کرا\nئەرشیڤێکی نوێ https://web.archive.org/web/20190428134324/https://www.cheatsheet.com/entertainment/james-gandolfini-what-was-the-sopranos-stars-net-worth-at-the-time-of-his-death.html/ بۆ https://www.cheatsheet.com/entertainment/james-gandolfini-what-was-the-sopranos-stars-net-worth-at-the-time-of-his-death.html/ زیاد کرا\nکاتێکی شاد!—InternetArchiveBot (سکاڵاکردنی کێشە) ٢١:٢١، ١٢ی شوباتی ٢٠٢٠ (UTC)\nئەرشیڤێکی نوێ https://web.archive.org/web/20150912013027/http://www.people.com/people/article/0%2C%2C20222704%2C00.html بۆ http://www.people.com/people/article/0,,20222704,00.html زیاد کرا\nئەرشیڤێکی نوێ https://web.archive.org/web/20160308144000/http://www.people.com/people/article/0%2C%2C20711561%2C00.html بۆ http://www.people.com/people/article/0,,20711561,00.html زیاد کرا\nکاتێکی شاد!—InternetArchiveBot (سکاڵاکردنی کێشە) ١٨:٠٥، ٥ی ئابی ٢٠٢٠ (UTC)\nوەرگیراو لە «https://ckb.wikipedia.org/w/index.php?title=وتووێژ:جەیمس_گاندۆڵفینی&oldid=705761»\nئەم پەڕەیە دواجار لە ١٨:٠٥ی ٥ی ئابی ٢٠٢٠ نوێ کراوەتەوە.


قایمقامی قەزای شەنگال: گروپە ناشەرعیەکان بۆنەتە ھۆکاری نەگەرانەوەی خەلک بۆ سەر مال و مولکی خۆیان\n2020-12-29 [09:10 AM]\nقایمقامی قەزای شەنگال رایگەیاند، ھەر جارێک فشار لە سەر گروپە ناشەرعیەکانی ناو شەنگال دروست ببێت بۆ چۆل کردنی شەنگال ئەوان پیلانێکی تر دادەنێن و بە ناوێکی تر پیلانی خۆیان دیاری دەکەن، ھەروەھا گروپە ناشەرعیەکان بە پشتیوانی حەشدی شەعبی لە شەنگال کاری خۆیان دەکەن.\nمەحما خەلیل، قایمقامی قەزای شەنگال، بە ئاژانسی ھەواڵی زاگرۆسی راگەیاند: دۆخی شەنگال لە جاران خراپتر بووە لە بەر چەکدارەکانی گروپە ناشەرعیەکان، ھەر جارێک فشار لە سەر گروپە ناشەرعیەکانی ناو شەنگال دروست ببێت بۆ چۆل کردنی شەنگال ئەوان پیلانێکی تر دادەنێن و بە ناوێکی تر پیلانی خۆیان دیاری دەکەن و خۆیان ئاسایدەکەنەوە لە ناو شەنگال.\nقایمقامی قەزای شەنگال گووتی: ھەموو سالێک لەبەر گروپە چەکدارەکانی ناو شەنگال بێبەش دەبێت لە پرۆژەی خزمەتگوزاری، ھەروەھا گروپە ناشەرعیەکان رێگە نادەن خەرکی لێقەو ماو ئاوارەی شەنگال بگەرێنەوە سەر مال و مولکی خۆیان.\nھەروەھا مەحما خەلیل، قایمقامی قەزای شەنگال ئەوەشی بۆ ئاژانسی ھەواڵی زاگرۆس خستەروو، کە گروپە ناشەرعیەکان بە پشتیوانی حەشدی شەعبی لە شەنگال کاری خۆیان دەکەن، پێویستە حەشدی شەعبی دەست بەرداری پشتیوانی کردنی ھەموو گروپە ناشەرعیەکان ببێت، ئەو گروپانە خۆیان بە حەشدی شەعبیەوە گرێداوە بۆ ئەوەی لە ناو شەنگال بمێنەوە.


ھێرش و ھەڕەشەکانی کۆماری ئیسلامی گەورەیی بزووتنەوەی کورد دەردەخات ⋆\nلە ماوەی چەند مانگی رابردوودا شایەت ھەڕەشە و گوڕەشەیەکی بەربڵاوتر و تا رادەیەکیش جیاوازتر لە جاران بووین لە لایەن کاربەدەستە جۆراوجۆرەکانی کۆماری ئیسلامیەوە بۆ سەر حزبە کوردستانیەکان و بزووتنەوەی رەوای کورد کە چەندین جار ھێرش بۆ سەر بنکە و بارەگای حزبەکانی رۆژھەڵات لە سەر سنووری دەسکردی نێوان باشوور و رۆژھەڵاتی لێ کەوتەوە و ھەروەھا لە درێژەشدا کۆماری ئیسلامی ھێزێکی زۆرتری بۆ کوردستان رەوانە کرد و ھەموو خاڵە سنووریەکانی بە تۆپ و تانک و کەرەستەی جەنگی تەیار کردووە.\nئەم ھێرش و ھەڕەشانەی کۆماری ئیسلامی گەرچی ھەر لە یەکەم رۆژەکانی ھاتنە سەر دەسەڵاتی ئەو رژیمە کۆنەپەرست و جینایەتکارەوە بۆ سەر گەلی کورد و ھێزە شۆڕشگێڕەکانی بە بەردەوام بوون، بەڵام ئەمجارە دەکرێ بڵێین ھەم ئاستی ھەڕەشەکان زۆرترە و ھەم کۆماری ئیسلامی بۆ سەرکوتی بزووتنەوەی کورد خۆی جددیتر نیشان دەدات و ھەم ئەوەیکە ھەوڵ دەدات لە ھەموو زەرفیەت و گوشاری خۆی بۆ دەرکردنی حزبەکان لە ھەرێمی کوردستان کەڵک وەربگرێت، دەکرێ بڵێین لە ئاست ساڵانی پێشوو بە ئاستێکی بەرچاو جیاوازترە.\nرژیمی ئێران کە لە ئێستادا لەگەڵ کۆمەڵێکی بەرچاو قەیران و کێشەی بەرینی سیاسی، کۆمەڵایەتی و ئابووریی بەرەوڕوویە و ھەر دەقە چاوەڕوان دەکرێت ئەم کێشەگەلە بتەقێنەوە و رژیم لەگەڵ شەڕێکی گەورەی خەڵک و دەسەڵات رووبەڕوو بکەنەوە، ئەو مەترسیە بە روونی و واقعی لە لایەن رژیمەوە ھەستی پێ دەکرێت و بەو دۆخە ئاڵۆزەی کە کۆماری ئیسلامی تێی چەقیوە، چاواڕوان ناکرێت کە ھیچ ئاڵترناتیڤ و بەرنامەیەکی بۆ چارەسەری ئەو قەیرانانە و دەربازبوون لەو دۆخە نالەبارە پێی بێت.\nلە وەھا ھەلومەرجێکدا رژیم بە باشی دەزانێت کە مەترسیدارترین، رێکخراوترین و ئامادەترین شوێن بۆ ئەوەی بتوانێت لە ئەگەری ھەر سەرھەڵدانێک کەڵکی خێرا و جددی وەربگرێت، ئەوە کوردستانی پشت ئەستوور بە بزووتنەوەیەکی پێشکەوتوو و دێمۆکراتیکە کە ئێستاشی لەگەڵ بێت، زۆرتررین ھێزی جەماوەریی لە چاو باقی بەشەکانی دیکەی ئێران لە دەوری کۆبووەتەوە و بێ گومان لە ھەر پێشھاتێکی ناوخۆیی ئێراندا خەڵکی کوردستان بە خێرایی دەتوانن خۆیان رێک بخەن و بەرگری بکەن لە دەستکەوتەکانی خۆیان.\nئەم ھەڕەشە و ھێرشانەی کۆماری ئێسلامی گەرچی دەبێ بە جددی وەربگیردرێت و وەڵامی پێویستیشی پێ بدرێتەوە، بەڵام بێ گومان نە ھەڕەشە و نە ھێرشی کۆماری ئیسلامی بۆ سەر حزبە کوردیەکان ناتوانێت ئەو ئامانجە بپێکێت کە کۆماری ئیسلامی چاوەڕوانی دەکات و حزبە کوردیەکان نە موجاھدینی خەلقی ئێرانن و نە کۆماری ئیسلامیش دەتوانێ وەک موجاھدین و ھەر نەیارێکی دیکەی خۆی موعامڵەی لەسەر بکات.\nگەلی کورد لە رۆژھەڵاتی کوردستان بە درێژایی تەمەنی کۆماری ئیسلامی نیشانیان داوە و ھەر لە بایکۆتی رێفراندۆمی “ئەرێ و نا بۆ کۆماری ئیسلامی” لە ساڵی ١٣٥٨ی ھەتاویی تا بە ئەمڕۆ، بەو رژیمە نایان وتووە و لە پشت بزووتنەوە رەوا و مافخوازانەکەی خۆیان راوەستا و کۆڵنەدەر ماونەتەوە و ھیچ کات تەسلیمی خواستە دژە ئینسانی و دواکەوتووانەکانی رژیم نەبوون و نابن.\nھەر بۆیە ئەم ھەموو ھەڕەشە و ھێرشە بەردەوام و پەیتا پەیتایەی بەرپرسانی ورد و درشتی کۆماری ئیسلامی بۆ سەر گەلی کورد و حزبە جەماوەریەکانی دەرخەری ئەو راستیە شیرینە بۆ خەڵکی کوردستان و تاڵ و کوشندە بۆ دوژمنانە، کە بزووتنەوەی کورد یەکجار گەورە، بەھێز، وشیار، جەماوەری و لەسەر پێیە کە بەم ھەڵبەز و دابەزانەی دوژمنان لەبن نایەت و رۆژ لە دوای رۆژ وریاتر و جەماوەریتر دەبێتەوە.\nئەوەی رێگای دژە ئینسانی و ئەوەی چەک و چۆڵ و ھەرچی جۆرە کوشت و بڕ نەما کە کۆماری ئیسلامی بە سەرکوتی ئەم بزووتنەوەیە لە چەند دەیەی رابردوودا نەیگرێتە بەر، بەڵام نە خەڵکی کوردستان بەچۆکدا ھاتن و نە کۆماری ئیسلامی توانی نەمامی سەربەستی و ئازادیی ئەو خەڵکە مافخوازە ریشەکێش بکات و لە ئاکامیشدا بووە ھۆی سوور و جەسوورتر بوونی گەلی کورد بۆ گەیشتن بە ئامانج و ئاواتە لەمێژینەکانیان.\nئەمجارەش بە یەکگرتوویی ھێزە سیاسیەکان و خەڵکی بەئەمەگی کوردستان، بەدڵنیایەوە رژیم ناتوانێ ھیچ یەک لە پیلانە دژە ئینسانیەکانی خۆی بەڕێتە سەر و ئەگەر ھەوڵی تێکدانی ئاسایش و ئارامی ھەرێمی کوردستان لەم دۆخە ھەستیارەی بەڕێوەچوونی ھەڵبژاردنەکانی پارلمانی عێراقدا بدات، زیاتر پێگەی خۆی لە ئاستی ناوچەکەدا خراپتر دەکات و دەریای نەیاران و دژبەرانی زیاتر دەکات و لە ھەمان کاتدا خڵکی کوردستان بەرانبەر بەو رژیمە جێنایەتکارە یەکدەنگتر و یەکگرتووتر دەبن.\nPrevious سەدا و سیمایی ملی یان ئەشکەنجەگا\nNext هەوڵی چینی زەحمەتکێش بۆ هێنانەگۆڕی داخوازییەکانیان!


ئەلبێر: تا نەیمار لە پاریس بێت ناتوانێت ببێتە باشترینی جیهان\n18.05.2020 05:05 PM\nئەستێرەیەكی پێشووی بەرازیلی رەخنە لە نەیمار دەگرێت و پێیوایە تا لە یانەكەی ئێستای بمێنێتەوە ناتوانێت ببێتە باشترین یاریزانی جیهان كە خۆی خواستیەتی.\nژیان- وەرزش: جیۆڤانی ئەلبێر، ئەستێرەی پێشووی بەرازیلی و یانەی بایرن میونشن و میلان، رایگەیاند، نەیمار داسلڤا لەگەڵ یانەی بەرشەلۆنەش ئاستێكی گونجاوی نەبوو وتیشی "نەیمار بەجێهێشتی بەرشەلۆنەی بەلاوە باشتربوو، بەڵام چۆن دەیەوێت ببێتە باشترین یاریزانی جیهان و لە پاریسیشدا یاری بكات".\nلە قسەكانیدا بۆ ڕۆژنامەی مۆندۆی كەتەلۆنی ئەستێرەكەی پێشووی بەرازیل ئامۆزگاری نەیمار دەكات بەوەی لە یانەیەكدا بێت حەزی بردنەوەی خولی یانە پاڵەوانەكانی ئەوروپای هەبێت وەك ڕیاڵ مەدرید و بەرشەلۆنە نەك لە پاریس سان جێرماندا بێت.


ئه‌و پێشێلكارییانه‌ی ده‌سه‌ڵاتدارانی ئێران به‌رانبه‌ر خۆپیشانده‌ران ئه‌نجامی ده‌ده‌ن، زۆر له‌وه زیاترن كه میدیاكان ده‌یخه‌نه ڕوو، به‌وپێیه‌ی ده‌سه‌ڵاتدارانی ئێران ترسێكی رژدیان هه‌یه ئه‌گه‌ر ئاستی پێشێلكارییه‌كان زۆر زه‌ق ببنه‌وه، ئه‌وا راسته‌وخۆ ئه‌مه‌ریكا وه‌ك بیانوویه‌ك ده‌ستوه‌ردانی ئاشكرا له ئێراندا بكات، ئاخر ئه‌مه‌ریكا هه‌میشه ده‌ڵێت ئێران ده‌ستی هه‌یه له سه‌رهه‌ڵدانی ئاڵۆزییه‌كانی ناوچه‌كه به پاڵپشتیكردنی ئه‌و گرووپه توندڕه‌وانه‌ی ناوچه‌كه‌یان شێواندووه، له كاتێكدا ئه‌مه‌ریكا ده‌یه‌وێت وه‌ك تاكه وڵاتی باڵاده‌ست له ناوچه‌كه‌دا وێنای خۆی بكات.\nئه‌گه‌ر ترس له ئه‌مه‌ریكا و دروستبوونی هاوپه‌یمانێتی نه‌بێت، ئه‌و رژێمه‌ی ئێسته فه‌رمانڕه‌وای ئێران ده‌كات، به هیچ شێوه‌یه‌ك رێ به خۆپیشاندانی به‌رفراوانی له‌م جۆره نادات، ئه‌وه‌ی ئێسته له شه‌قامی ئێران روو ده‌دات، نه‌ك هه‌ر به دڵی ئێران نییه، به‌ڵكو ئێرانی ته‌واو ته‌نگه‌تاو كردووه و هه‌تره‌شی له ده‌ستوه‌ردانی ئه‌مه‌ریكا و دروستبوونی هاوپه‌یمانێتی چووه، به‌وپێیه‌ی له ئه‌گه‌ری په‌ره‌سه‌ندنی زیاتری خۆپیشاندانه‌كان و ئاشكرابوونی زیاتری پێشێلكارییه‌كان، ئه‌گه‌ری ده‌ستوه‌ردانی ئه‌مه‌ریكا له ئارادایه، ئاخر ئه‌مه‌ریكا هه‌ر خۆی له بیانوو ده‌گه‌ڕێت بۆ ئه‌وه‌ی بچێته ناو قووڵایی ئێران و ئیش له‌سه‌ر ئه‌و خاڵه لاوازانه‌ی سیاسییه‌كانی ئێران بكات، تره‌مپیش كه ده‌یه‌وێت له ماوه‌ی سه‌رۆكایه‌تییه‌كه‌ی خۆیدا سنوورێك بۆ ئێران دابنێت، هه‌م پاڵپشتی خۆپیشانده‌رانی كرد و هه‌میش گوتی، ئێسته كاتی گۆڕانكارییه له ئێران.\nراسته ئه‌گه‌ری ئه‌وه زۆره خۆپیشانده‌ران له‌ژێر گوشاردا بچنه‌وه ماڵه‌كانیان، به‌ڵام ئێران نایه‌وێت ئاستی پێشێلكاریییه‌كان به ئاشكرا بۆ دنیا روون بكرێنه‌وه، به‌وپێیه‌ی ئه‌مه‌ریكا هه‌ر خۆی له بیانوویه‌ك ده‌گه‌ڕێت بۆ ده‌ستوه‌ردانی راسته‌وخۆ له ئێراندا. ئاماژه‌كانیش ده‌ڵێن كه به‌و ئاسانییه ره‌وشی ئێران ئاسایی نابێته‌وه، چونكه خه‌ڵكی ته‌واو بێزار بوونه له‌و سیاسه‌ته‌ی كاربه‌ده‌ستان، له‌سه‌ر ئاستی ناوخۆدا كه‌مترین خزمه‌تگوزاری پێشكه‌شی خه‌ڵك ده‌كه‌ن و برسێتی و بێكاریی ته‌نگیان به هاووڵاتییانی ئه‌و وڵاته هه‌ڵچنیوه و كاربه‌ده‌ستانیش له بری ئه‌وه‌ی له پێناوی گه‌له‌كه‌یاندا خۆیان له‌گه‌ڵ سیاسه‌تی نێوده‌وڵه‌تی بگونجێنن، به‌پێچه‌وانه‌وه به‌رده‌وام سیاسه‌تی هه‌ڕه‌شه‌كردن پێڕه‌و ده‌كه‌ن و پاڵپشتی ئه‌و گرووپه توندڕۆ و ناشیرینانه‌ی ناوچه‌كه ده‌كه‌ن كه لای وڵاتانی زلهێز و هه‌تا ناوچه‌كه‌ش خۆشه‌ویست نین.\nئێران له یه‌ك كاتدا پاڵپشتی چه‌ند گرووپێك ده‌كات كه لای دنیا جێی مه‌ترسین، ئه‌وانیش حه‌شدی شه‌عبی و حزبوڵای لبنان و حووسییه‌كان و ده‌سه‌ڵاتی ئه‌سه‌د له سووریادا، هاوكات به به‌رچاوی دنیاوه ئێران دنه‌ی حه‌شدی شه‌عبی ده‌دات بۆ هێرشكردنه سه‌ر گه‌لی كوردستان، راسته به ئاشكرا پاڵپشتیی كوردیان نه‌كرد، چونكه دنیا ویستی بڵێت ئه‌وه كێشه‌یه‌كی ناوخۆیییه، به‌ڵام خۆ دواتر گوتیان پێویسته به‌غدا ده‌ستی ئێران و میلیشیاكانی له عێراقدا نه‌هێڵێت، ئه‌مه‌ش وه‌ك ئاماژه‌یه‌ك بۆ ئه‌وه‌ی چیتر هێرش نه‌كرێته سه‌ر كورد، ئه‌گه‌رچی عه‌بادی هێشتا به لووتبه‌رزییه‌وه ده‌ڕوانێته ئه‌و داوایه‌ی ئه‌مه‌ریكا، به‌ڵام دواجار ئه‌وه روو ده‌دات كه ئه‌مه‌ریكا ده‌یه‌وێت، نه‌ك خواستی عه‌بادی كه بیه‌وێت به پاڵپشتی ئێران پێگه‌ی خۆی له ناوچه‌كه به‌هێز بكات.\nكه‌وایه ئه‌وه‌ی ئێمه له شاشه‌كانه‌وه ده‌یبینین، به‌شێكی بچووكی خۆپیشاندان و پێشێلكارییه‌كانی ناو ئێرانن، ئه‌گه‌ر نا ئێرانی ئێسته وه‌ك مه‌نجه‌ڵێكی سه‌ر ئاگر ده‌كوڵێت و ئه‌مه‌ریكاش ده‌یه‌وێت ئه‌و ئاوه گه‌رمه به ده‌ستی خودی ئێرانییه‌كان بكات به‌سه‌ری ده‌سه‌ڵاتداره‌كانی ئه‌و وڵاته‌دا، ئیتر ئه‌و رۆژه بۆ ئێران به‌سه‌رچوو به ئاره‌زووی خۆی هه‌ڕه‌شه له‌م وڵات و له‌و گه‌له‌ی دنیا بكات، یه‌كێك له دژایه‌تییه راسته‌وخۆكانی ئێران بۆ ریفراندۆمی كوردستان، هاوكات دنه‌دان و پاڵپشتییكردنی حه‌شدی شه‌عبی بۆ هێرشكردنه سه‌ر كوردستان، ترسی ئێران بوو له زیاتر كوڵانی ئاوه‌كه‌ی ناو مه‌نجه‌ڵی ئێران، ئاخر ئێران ترسی رژدی له‌وه هه‌بوو كوردی رۆژهه‌ڵاتیش چاو له كوردی باشوور بكه‌ن و داوای قه‌واره‌ی خۆیان بكه‌ن و له ئه‌گه‌ری راگه‌یاندنی ده‌وڵه‌ت له باشووردا، ده‌وڵه‌تی كوردستان پاڵپشتیی رۆژهه‌ڵاتیی كوردستان بكات، خۆ ئه‌وكات ده‌وڵه‌تی كوردستان ده‌بووه هاوپه‌یمانی ئه‌مه‌ریكا، چونكه سیاسه‌تی ئه‌مه‌ریكا ئه‌وه‌یه خۆی له‌گه‌ڵ دۆخه تازه‌كان ده‌گونجێنێت و هاوكات پارێزگاری له به‌رژه‌وه‌ندییه‌كانی ده‌كات، له كاتێكدا كورد له باشووردا رابردوویه‌كی باشی له‌گه‌ڵ ئه‌مه‌ریكادا هه‌بووه و به رژدی هه‌ولێر دۆست و هاوپه‌یمانی سیاسه‌ته‌كانی ئه‌مه‌ریكا بووه، راسته ئه‌و هاوپه‌مانێتییه به‌پێی خواسته‌كانی كورد نه‌بووه، به‌ڵام ئه‌وه ئاشكرایه به‌رژه‌وه‌ندییه‌كانی ئه‌مه‌ریكا هه‌مه‌جۆر و فراوانن، هه‌ڵبه‌ت له كاتی راگه‌یاندنی ده‌وڵه‌تدا به هه‌موو شێوه‌یه‌ك ره‌چاوی به‌رژه‌وه‌ندییه‌كانی خۆی ده‌كرد، به‌ڵام ئه‌مه‌ریكا نه‌یده‌ویست به ئاشكرا بڵێت ئێوه ریفراندۆم بكه‌ن، چونكه به‌رژه‌وه‌ندییه‌كانی ئه‌مه‌ریكا له عێراق و ناوچه‌كه‌دا ته‌نیا له‌گه‌ڵ كورد نییه، به‌ڵكو جۆراوجۆرن، ته‌نیا له عێراقدا ده‌یه‌وێت به‌رژه‌وه‌ندییه‌كانی له‌گه‌ڵ كورد و شیعه و سوننه‌ش بپارێزێت، ئه‌وه چانسی كورده له 16ی ئۆكتۆبه‌ر گرووپێكی ده‌ستڕۆیشتووی یه‌كێتی رێ بۆ حه‌شد واڵا ده‌كه‌ن بۆ هاتنه ناو كوردستانه‌وه، بۆ ئه‌وه‌ی خه‌ونی له مێژینه‌ی كورد له گۆڕ بنێن، به‌ڵام هه‌میشه له سیاسه‌تدا ده‌رئه‌نجام گرنگ بووه، كورد مادام ریفراندۆمی وه‌ك ستراتیجیی نه‌ته‌وه‌یی خسته‌ڕوو، ئه‌مه روئیایه‌كی تری گه‌لی كورده كه سه‌رئه‌نجام هه‌ر ده‌بێت ئه‌و ستراتیجییه‌ی ده‌سته‌به‌ر بكات له چوارچێوه‌ی ده‌وڵه‌تدا، مه‌رج نییه له سه‌رده‌می عه‌بادی بێت، گرنگ ئه‌وه‌یه گه‌لێك هه‌یه و ئیتر ده‌ڵێ ئێمه‌ش ده‌مانه‌وێت هه‌بین.\nئێران دووچاری سه‌خترین قۆناغی سیاسی و جه‌ماوه‌ری ده‌بێته‌وه، مادام ده‌سه‌ڵاتدارانی ئه‌و وڵاته خواستی گۆڕانكاری ریشه‌یییان نییه له پێوه‌ست به ئازادییه‌كان و خۆگونجاندن له‌گه‌ڵ سه‌رده‌م و دیموكراسیی و مافه مرۆیییه‌كان، هه‌روه‌ها هه‌وڵی خۆشگوزه‌رانی گه‌لانی ئێران ناده‌ن، ئیتر هه‌موو شت ئه‌گه‌ری روودانی له‌و وڵاته هه‌یه، ئه‌گه‌ر ئه‌مڕۆ و سبه‌یش ئه‌و خۆپیشاندانه كپ بكرێت، به‌ڵام تازه درزه‌كه كه‌وته نێوان ده‌سه‌ڵات و گه‌لی ئێرانه‌وه، ئیتر ئه‌مه‌ریكاش ئه‌و په‌یكه‌ره شووشه‌یییه ده‌جووڵێنێت بۆ ئه‌وه‌ی به هێواشی ئه‌و درزه گه‌وره‌تر بكات تا ئاستی ئه‌وه‌ی به ئاسانی بیشكێنێت.\nئه‌و درزه‌ی ئێسته له نێوان خه‌ڵكی ئێران و كاربه‌ده‌ستانی ئه‌و وڵاته‌دایه، هێشتا كاربه‌ده‌ستانی ئه‌و وڵاته دركیان پێ نه‌كردووه، چونكه خۆیان له دۆخێك و خه‌ڵكیش له دۆخێكی تردا ده‌ژین و به‌ناوی سه‌روه‌ریی وڵات و پیرۆزیی كه‌سه‌كانیشه‌وه گه‌لی ئێران بێده‌نگ نابن، ئه‌و گه‌له‌ی ده‌یه‌وێت خۆی له ته‌ك دنیادا بگونجێنێت، به‌ڵام رێگریی ده‌سه‌ڵاتداران وای كردووه داببڕێن له پێشكه‌وتنه‌كانی دنیا و پرسیاره‌كه‌ش ئه‌وه‌یه ئیتر گه‌لانی ئێران چیتر رێ ده‌ده‌ن له‌سه‌ر ئاستی دنیادا به‌هۆی ده‌سه‌ڵاتداره‌كانیانه‌وه په‌راوێز بخرێن؟


ململانێكانی نێو حزبی دەعوەی ئیسلامی توندتردەبن – Knwe.org\nسەرەکی » دۆسێ » ململانێكانی نێو حزبی دەعوەی ئیسلامی توندتردەبن\n15 ساڵ سەرۆكایەتی حكومەتی كرد\nململانێكانی نێو حزبی دەعوەی ئیسلامی توندتردەبن\nسەركردەیەكی حزبی دەعوەی ئیسلامی دەڵێت، حزبەكەی كە لەلایەن سێ باڵەوە بەڕێوەدەبرێت، باڵەكان لەنێوان خۆیاندا «لە ململانێیەكی توندان» بۆ دەستبەركردنی پۆستی ئەمینداری گشتی حزبەكە، ئاماژە بەو بزاوتنە بەردەوامەش دەكات كە لەنێو ریزی سەركردە و باڵەكانی حزبەكەدایە بۆ سازدانی كۆنگرەی گشتی.\nماڵپەڕی (الغد برس)ی عیراقی لە زاری ئەو سەركردەیەوە كە نەیویستووە ناوی خۆی ئاشكرا بكات بڵاویكردۆتەوە:»سەركردە دەركەوتووەكان و باڵەكانی نێو حزبی دەعوە، كەوتوونەتە خۆیان لەپێناو زەمینەسازی بۆ سازدانی كۆنگرەی گشتی حزب».\nبە گوتەی سەركردەكەی حزبی دەعوە»حزبەكە لەلایەن سێ باڵەوە سەرۆكایەتی دەكرێت، باڵی نوری مالیكی ئەمینداری گشتی حزب، و باڵی حەیدەر عەبادی بەڕێوەبەری مەكتەبی سیاسی، و باڵێكی تر كە لەلایەن عەلی ئەدیبەوە سەرۆكایەتی دەكرێت».\nهەروەها دەڵێت»ئەو باڵانە لە ململانێدان بۆ دەستبەركردنی سەرۆكایەتی و ئەیمندارێتی گشتی حزبی دەعوەی ئیسلامی، ئەمەش لەپێناو داڕشتنەوەی هەرەم و شكۆی حزبەكە، دوای ئەوەی پۆستی سەرۆكایەتی وەزیرانی لەدەستدا».\nسەركردەكەی حزبی دەعوە، ئاماژە بە هەوڵ و كۆششەكانی مالیكی دەكات بۆ «سازدانی دیالۆگێكی هاوبەش لەنێوان هەموو لایەنەكانی حزبەكە، لەپێناو بەهێزبوون و گەڕانەوەیەكی بەهێزی نێوخۆی، و ئیقلیمی و نێودەوڵەتی».\nحزبی دەعوەی ئیسلامی، جیابوونەوەیەكی زۆری بەخۆوەبینی لە خولی هەڵبژاردنی یەكەمی ساڵی 2006، كاتێك ئیبراهیم جەعفەری ئەمینداری پێشووی حزبەكە جیابۆوە و حزبێكی بە ناوی رەوتی ئیسڵاحەوە دامەزراند.\nلە دووەم خولی هەڵبژاردنەكانیش، زۆرێك لە سەركردەكانی حزبەكە جیابوونەوە، لەوانە عەلی ئەدیب كە پەیوەندی بەحەیدەر عەبادییەوە كرد، كاتێك لەنێوان ساڵانی 2014-2018 سەرۆكایەتی حكومەتی عیراقی گرتەدەست.\nحزبی دەعوەی ئیسلامی عیراقی، یەكێكە لە حزبە سیاسیەكانی عیراق و یەكێكە لە حزبە شیعە سەرەكییەكان. حزبەكە لەدوای روخاندنی رژێمەكەی سەدام حسێن لە ساڵی 2003، هاوپەیمانی لەگەڵ ئەنجومەنی باڵای ئیسلامیدا كرد.\nسەرەتاكانی حزبی دەعوە\nئەندامانی دامەزرێنەری حزبی دەعوە، لە ساڵی 1957 كۆبوونەوە و نەواتی یەكەمی حزبی دەعوەیان دامەزراند لە شێوازی دەستەیەك كە لە 8 ئەندام پێكهاتبوو، محەمەد باقر سەدر رۆڵی سەرەكی هەبوو لە لیژنەی سەرداریەتی حزبەكە كە پێكهات بۆ راگرتنی حاڵەتی هاوسەنگی فكری لەگەڵ شیوعی و عەلمانییەكان و ناسیۆنالیستە عەرەبەكان كە هەڵگری بیری ماتریالیزمی بوون، هەروەها محەمەد حسێن فەزلوڵڵاش، رۆڵی گەورەی هەبوو لە عەقڵانیكردن و دینداریی حزبەكە.\nحزبی دەعوە، لە ساڵانی حەفتای سەدەی رابردوو لە گۆڕەپانی سیاسی عیراقدا دەركەوت، كاتێك هەڵمەتێكی چەكداری لەدژی حكومەتی عیراق و حزبی بەعسی فەرمانڕەوا دەستپێكرد كە تێیدا زۆرێك لە مەدەنییەكان و كەسانی بێ تاوان بوونە قوربانی، دوای ئەوەی شۆڕشی ئیسلامیش لە ئێران سەركەوتنی بەدەستهێنا، و روحوڵڵا خومەینی دەسەڵاتی گرتەدەست، حزبی دەعوە پەیوەندی لەگەڵ سەركردەكانی شۆڕشی ئیسلامی دروستكرد، بەڵام تاكە ناكۆكی نێوانیان ئەوەبوو كە خومەینی بڕوایی بە (ولایە الفقیە) تا زانایانی ئاینی قسەی باڵایان هەبێت لە سیاسەتی دەوڵەت، بەڵام حزبی دەعوە پێیوابوو كە دەبێت دەسەڵات لەدەستی گەلدا بێت.\nحزبی دەعوە و حزبی بەعس\nلە ساڵی 1969، حكومەتی عیراقی و حزبی بەعسی فەرمانڕوا، ترسیان لێنیشت بەرانبەر بە زیادبوونی هەژموونی حزبی دەعوە، بۆیە بەشێوەیەكی ناڕاستەوخۆ هێرشێكی میدیاییان كردە سەر مەرجەعیەت، حزبی دەعوەش هەستی پێیوابوو كە لەلایەن حكومەتەوە كراوە ئامانج، بۆیە بڕیاریدا خۆپیشاندانی سیاسی فراوان لە دژی حكومەت و حزبی بەعس سازبكات، و داوای دامەزراندنی دەوڵەتی ئیسلامی بكات، لەو چوارچێوەیەدا پارێزگاكانی نەجەف و بەسرە و كوفە، خۆپیشاندانیان تێدا ئەنجامدرا كە لەلایەن حزبی دەعوەوە رێكخرابوون، ئەمەش وایكرد حكومەتی عیراق بكەوێتە خۆی و جڵەوی ئەو حزبە توند بكات، بۆیە دەستیكرد بە رەشبگیریەكی فراوان لە ریزی سەركردەكانی حزبی دەعوەی ئیسلامی.\nلە ساڵی 1974، دادگای شۆڕشی عیراقی (محكمە الپورە)، فەرمانی كرد بە لەسێدارەدانی كۆمەڵێك لە سەركردەكانی حزبەكە، ئەمەش گورزێكی گورچكبڕ بوو لە ریزەكانی حزبەكە وەشێنرا كە بۆ ماوەیەك بووە مایەی پچڕانی پەیوە ندی لەنێوان ئەندامەكانی.\nلە ساڵی 1975، حكومەتی عیراق، یەكێك لە رێوڕەسمە ئاینییەكانی شیعەی قەدەغەكرد كە بەپێ رێكردن بوو لە نەجەفەوە بۆ كەربەلا و پێی دەگوترێت «مراد الراس».\nلە ساڵی 1977، حزبی دەعوە وەك رووبەڕبوونەوەیەكی بۆ حكومەتی عیراقی، رێوڕەسمێكی ئاینی شیعەكانی رێكخست كە لەلایەن حزبەكەوە بە «راپەڕینی مانگی سەفەری بوێرانە» ناودەبرێت، و لەو راپەڕینەدا ژمارەیەك لە سەركردەكانی حزبی بەعس لە شارەكاندا كوژران.\nلە دوای بەرپابوونی شۆڕشی ئیسلامی لە ئێران، حزبی دەعوە پشتیوانی خۆی شۆڕشەكە دەربڕی، بۆیە حكومەتی عیراق لە 31ی ئاداری 1980 بڕیارێكی دەركرد و لێوەی سزای لەسێدارەدانی بەسەر هەموو ئەوانەدا سەپاند كە پەیوەندی دەكەن بە حزبی دەعوەی ئیسلامی، لە پێشڕەی ئەوانەی لەسێدارەدران بەهۆی بڕیارەكەوە، محەمەد باقر سەدر و بنت لهودای خوشكی بوو لە 8ی نیسانی 1980.\nدوابەدوای ئەوەش، حزبەكە لە ساڵی 1980 دەستیكرد بە دامەزراندنی سەربازگەی سەدر لە ئەهوازی ئێران و كاریی سەربازی بۆ مەبەستی روخاندنی رژێمەكەی سەدام حسێن دەستپێكرد.


به‌غدا مووچێ گرێبه‌ستان خه‌رج نه‌كریه | Evro News\nسه‌ره‌كى Email به‌غدا مووچێ گرێبه‌ستان خه‌رج نه‌كریه\nبه‌غدا مووچێ گرێبه‌ستان خه‌رج نه‌كریه\nلیستا مووچێن فەرمانبەرێن وه‌زاره‌تا ساخلەمیێ و په‌روه‌ردێ بۆ به‌غدا هاتینە هنارتن،لێ ناڤێ مووچه‌خۆرێن گرێبه‌ست تێدا نه‌بوویه و په‌رله‌مانتارەک دبێژیت،نوکە لیژنا هووربینیێ ل هه‌رێما كوردستانێ یە و کارێ هووربینیێ دكه‌ن،ئەو دێ د رپۆرتا خوە دا بەحسێ ڤی بابه‌تی ژی كه‌ن.\nخالس قادر پەیڤدارێ وه‌زاره‌تا ساخلەمیێ ل حوکمه‌تا هه‌رێما كوردستانێ رااگه‌هاندیە،کو هژمارا وان كارمه‌ند و نۆشدارێن كو گرێبه‌ستن ل وه‌زاره‌تا ساخلەمیێ ل هه‌ر سێ پارێزگەهێن هەرێمێ 720 نۆشدار و كارمه‌ندن و سەرجەمێ گشتی یێ مووچێ وان پێکهاتیه ژ 394 ملیۆن و 900 هزار دینارا.\nناجیبیا نەجیب ئەنداما پەرلەمانێ عێراقێ بۆ ئەڤرۆ نیوز گوتیە،کو لیستا ناڤێن مووچه‌خۆرێن هه‌ردو وه‌زاره‌تێن په‌روه‌ردێ و ساخلەمیێ ژ بەغدا بۆ هەرێمێ هاتینە زڤراندن، ناڤێ گرێبه‌ستان تێدا نه‌بوویه، ئه‌ڤێ ژی وەکریە،کو داخواز بهێته کرن،جارەکادی پێداچوون تێدا بهێتە کرن.\nهەروەسا گوتیە، ئه‌و فه‌رمانبه‌ر و مامۆستایێن گرێبه‌ستن ناڤێن وان د وان لیستاندا نینه، ل گەل ئه‌وێن كو مۆله‌تا بێ مووچه‌یێ چێكرین،د لیستا ئێکێ دا ناڤێ وان نه‌چووینه به‌غدا،لێ پێدڤیە ب زووترین دەم ناڤێن وان بهێنە ره‌وانه کرن،چونکی ناڤێن گرێبەستان ژی د قانوونی نە و عێراقێ چەندین فەرمانبەرێن گرێبەست دامەزراندینه،هەروەسا ئەم هەرێمەکا فیدرالین لەورا وان ماف نینە،کو کارێ هووربینیێ بکەن.\n88 queries in 0.549 seconds.


رۆڵی پێشەنگایەتی گەریلاکانمان جێگای هێوا و ورەبەخشی گەلە – پەژاک\nرۆژی ١٥. ٩. ٢٠٢٠ گرووپێک لە هەڤاڵمان لە هەرێمی مەهاباد کە سەرقاڵی ڕاپەڕاندنی ئەرکی شۆڕشگێڕی و بەڕێوەبردنی خەبات بوون، دەکەونە بۆسەی هێزەکانی داگیرکاری کۆماری ئیسلامی و لەو ڕووداوەدا بەداخەوە دوو هەڤاڵمان بە ناوەکانی جەنگاوەر باهۆز و ئارام ئاویەر و هەروەها وڵاتپارێزێک بە ناوی خدر بایەزیدی شەهید دەکەون.\nجێگای ئاماژیە بە درێژایی ئەمساڵ هێزەکانی داگیرکەری کۆماری ئیسلامی سەرقاڵی تەشەنەدان و بەرفراوانکردنەوەی سیاسەتی میلیتاریستین و بە گشتی رۆژهەڵاتی کوردستانیان وەرگەڕاندووەتە پادگانێکی سەربازی و بە بەردەوامی هێرش دەبنە سەر کۆمەڵانی خەڵک و هەموو سیاسەتەکانی دەوڵەت و حاکمییەت سپێردراوەتە سپای پاسداران و روانگەی ئەمنییەتی بۆ کوردستان لە لووتکە دایە. هەرچەند کۆماری ئیسلامی بەو چەشنە هەوڵدانێتی کە هەموو دەرەتانەکانی خەبات و تێکۆشان بۆ ئازادی و سەربەخۆیی گەلەکەمان لەناو بەرێت. بەڵام گەلەکەمان فداییانە لە مەیدانی تێکۆشاندایە و بە هەموو هێزەوە پێداگرە لە سەر رێبازی ئازادی و گەیشتن بە ئامانجەکانی. هەڵبەت لەم ناوەدا رۆڵی پێشەنگایەتی گریلاکانی رۆژهەڵاتی کوردستان بووەتە جێگای هێوا و ورەبەخشی و بە پانتایی رۆژهەڵاتی کوردستان هەبوون و تێکۆشانی گەریلا بووەتە تانە و چەقڵی چاوی کۆماری ئیسلامی. هەوڵدانەکانی دەسەڵاتی کۆماری ئیسلامی لە هێڕشی بەردەوام بۆ سەر گەریلاکانمان، دابڕینی پێوەندی نێوان پێشەنگایەتی کۆمەڵگا واتە گریلا و گەلەکەمان لە ڕۆژهەڵاتی کوردستانە. هەم لەبواری سەربازی و هەم بە شەڕێکی راگەیاندنی و تایبەت دەیهەوێ ئەو ئامانجە بپێکی، بەڵام بە پێداگری و تێکۆشانی بێ‌پسانەوەی گریلا و پشتیوانی و یارمەتیدانی گەلەکەمان هەتا سەرکەوتن درێژە بە خەباتمان دەدەین.\nهەروەک ئاماژەمان پێکرد لە ئەنجامی ئەو بۆسەیەدا دوو هەڤاڵمان بە ناوەکانی جەنگاوەر باهۆز ئەندامی مه‌جلیسی پژاک خەڵکی گوندی کانێ‌رەشی سەر بە شاری بۆکان و ئارام ئاویەر خەڵکی شاری سنە دەگەنە پلەی شەهادەت. هەروەها هاوڕێی وڵاتپارێز کاک خدر بایەزیدی خەڵکی گوندی بەرەجۆ لە هەمان بۆسەدا شەهید دەبێت. بەو بۆنەیەوە وەک پارتی ژیانی ئازادی کوردستان(پژاک) پرسە و سەرەخۆشی خۆمان ئاراستەی هەرسێ بنەماڵەی سەربەرزی ئەو شەهیدانە و کەس‌وکار و دوستانیان و گەلەکەمان لە شارەکانی بۆکان و سنە و هەموو رۆژهەڵاتی کوردستان دەکەین. بەڵێنی درێژەپێدانی رێگا و رێبازی پیرۆزیان هەتا گەیشتن بە سەرکەوتن و وەدەست‌خستنی ئامانجە پڕشەنگدارەکانیان دووبارە دەکەینەوە.\nهەڤاڵمان جەنگاوەر باهۆز ئەندامی مه‌جلیسی پژاک ماوەی حەڤدە ساڵ بێ‌پسانەوە و ماندوونەناسانە لە گۆڕەپانی خەبات و تێکۆشاندا بووە و هەر لە یەکەم ساتەکانی ژیانی گریلایەتیەوە بەوپەڕی بەرپرسیاری و لەخۆبووردوویی لە ناو خەباتدا جێگای گرتووە. شوێن پەنجەی خەبات و کرداری شۆڕشگێڕانەی لە زۆر شوێنەکانی رۆژهەڵاتی کوردستان دیارە. هەڤاڵ جەنگاوەر لە سەنگەرە جیاوازەکانی تێکۆشاندا بە بەردەوامی هێمای خۆڕاگری و کۆڵنەدان بووە و چ لە شاخ و چ لە زیندانەکانی کۆماری سێدارەدا نموونەیەکی راستەقینەی بەرخۆدانە. هەرگێز لە ئاست دڕندەیی و ئەشکەنجەی جەللادانی رژیم مەلکەچ نەبوو و زیندان و سیاچاڵکانی کردە سەنگەری بەربەرەکانی و خۆڕاگری لەهەمبەر داگیرکاری. ئەو رەوتی تێکۆشانە کەسایەتێکی خۆشەویست و جێگای متمانەی لێ دروست کرد کە لەناو هەڤاڵان و زیندانیانی سیاسی کورد و گەلانی دیکەی ئێراندا پێگەی تایبەتی پێدابوو. کەسایەتێکی یەکجار دڵنزم و رۆح‌سووک و خزمەتکاری هەبوو. هەموو تەمەنی شۆڕشگێڕی هەڵگری بەرپرسیارێتی و ئەرکە جیاوازەکانی کرد و خۆی لە هیچ ئەرکێک نەبوارد و هەبوونی لەناو هەڤاڵاندا هێمنی و ئارامی لەتەک خۆی دەهێنا. لە ئاست دوژمن بەردەوام بە هەڵوێست و خاوەن رقێکی ئەستوور بوو. خۆشەویستی گەلەکەی بەردەوام لە دڵیدا چڵی دەدا. کەسێکی بە ورە و چاونەترس و پێشەنگ کە پڕ بوو لە داخوازی تێکۆشان. عاشقێکی راستەقینەی نیشتمان و ئازادی کە بێ‌گومان ناکری لە چەند رەستەدا باسی کەسایەتی بکەین.\nهەڤاڵ ئارام ئاویەر، کە بە وریایی و نەترسی دەناسرا کەسایەتێکی فیداکار و خۆبەخش بوو. تەمەنێکی درێژی لە خەباتی مەدەنی و گەریلایەتی و ئەزموون لە پاش خۆی بۆ بەجێ هێشتین. یەکێک بوو لە یادگارەکانی سێی رەشەمەی سنە و سەرهەڵدانەکانی رۆژهەڵات و بەرخۆدێرێکی زیندان. مرۆڤێکی رێکخەر و خەڵک دۆست و رووخۆش کە جێگای لە دڵی هەڤاڵانیدا دەکردەوە. هەڤاڵی ساتە دژوارەکان و هەورازە سەختەکانی گریلایی بوو. ئەزموون و لێهاتوویی لەبواری سەربازیدا پاڵپشتێکی مەزن بوو بۆ هەڤاڵان و ترسی بەردەوام بۆ دوژمن. لە بڕیارداری و پێشەنگایەتیدا نموونەی کادرێکی ئاپۆیی پێوەدیار بوو. ئەخلاق و روشتێکی راستەقینەی شۆڕشگێڕی لە کەسایەتی خۆیدا بونیاد نابوو. هەتا دوا ساتی تێکۆشانی بەردەوام لە گەشە و هەڵداندا خەباتی کرد.\nبێ‌گومان ئەرکی وڵاتپارێزی و نیشتمان‌دوستی ئەرکی هەرکەسێکە و فەرهەنگی بەرزی گەلەکەمان لە رۆژهەڵات، لەوبوارەدا لەبەر چاوە. هاوڕێی وڵاتپارێزمان کاک خدر بایەزیدی وەک نموونەیەکی بەرزی وڵاتپاریزی و تێکۆشان لە هەمبەری داگیرکاری فەداکارانە و بەرپرسانە ئەرکی پشتیوانی و یارمەتیدانی بۆ گەڵ و شۆڕشگێڕەکانی پێک هێنا و لەو قۆناغەدا خەتی تێکۆشانی گەلەکەمانی ڕووناک‌تر کردەوە. هەبوونی کەسایەتی ئاوەها پێداگرترمان دەکات لە خەباتدا و ورەمان پێدەبەخشی. گەلەکەمان دەبێت وەک نرخێکی کۆمەڵایەتی بەرز چاوی لێبکا و بە هەموو جۆرێک خاوەن لێی‌دەرکەوێ.\n١٧. ١٠. ٢٠٢٠\nتاگەکان:ئارام ئاویەرپژاکجەنگاوەر باهۆزگەریلا


پـێنجشه‌ممه ٦ ی مانگی پـێنج ٢٠٢١\nسەرۆک ترەمپ بەردەوامە لە خۆهەڵکێشانی بە ئابوریەکی بەهێزی وڵاتەوە، ئەمەش وێڕای ئاگاهیدانەکانی ژمارەیەک لە ئابوری ناسان بەوەی کە ئابوری وڵاتەیەکگرتوەکانی ئەمەریکا لە ساڵی 2020 مل بەرەو داڕمان دەنێت\nچین کۆبونەوەی بازرگانی لەگەڵ ئەمەریکا هەڵدەوەشێنێتەوە\nچین وتووێژی بازرگانی لەگەڵ وڵاتە یەکگرتووەکانی ئەمەریکادا هەڵوەشاندەوە داوبەدوای ئەوەی واشنتۆن باجی نوێی گومرکی سەپاند بەسەر کاڵا چینییەکاندا.\nوڵاتە یەکگرتووەکانی ئەمەریکا و چین قائیل بوون بە هەنگاونان بۆ ئەوەی بە شێوەیەکی بەرچاو کورتهێنانی بازرگانی زۆری ئەمەریکا بەرامبەر بە چین کەم بکەنەوە\nچین پێشوازی دەکات لە شیانی گەشتێکی وەزیری خەزێنەی ئەمەریکا بۆ وڵاتەکە\nچین ڕۆژی یەکشەممە ڕایگەیاند پێشوازی دەکات لەو هەواڵەی کە وەزیری خەزێنەی ئەمەریکا ستیڤن منوچن تاوتوێی گەشتێک دەکات بۆ بێژینگ بە مەبەستی وتووێژکردن لەسەر بازرگانی.\nبەمەبەستی دروستکردنی بۆری نەوتی نێوان کەرکوک و جەیهان عێراق کۆمپانیاکان بانگهێشت دەکات\nعێراق لە ڕۆژی یەکشەممە کۆمپانیاکانی بانگهێشت کرد بۆ ئەوەی داواکاریەکانیان پێشکەش بکەن بۆ دروستکردنی بۆری نوێی نەوت لە کەرکوکەوە بۆ بەندەری جەیهانی تورکیا.


ماڵپەری فیردەوس | حوکمی تەیەمووم کردن بۆ ئەوەی کاتی نوێژ نەڕوات ؟\nسەردێری پرسیار:حوکمی تەیەمووم کردن بۆ ئەوەی کاتی نوێژ نەڕوات ؟\nبەرواری دانان :2019-01-14 کۆدی پرسیار:984\nپرسیار : کەسێک لەخەو ھەستا لەشگران بوو ، ترسی ئەوەی ھەیە کاتی نوێژ بڕوات ، ئایا تەیەمووم بکات و نوێژ بکات بۆ ئەوەی کاتی نوێژ نەڕوات ، یان خۆی بشوات پاشان نوێژ بکات ؟\nوەڵام : زۆربەی زانایان دەڵێن ئەگەر ئاو ھەبێت و کاتی نوێژ کەم مابێت ، ئەوە واجبە لەسەری ئاو بەکاربھێنێت و خۆی بشوات ئەگەر چی ئاوەکە ساردیش بێت پێویستی بە گەرم کردنەوەش ھەبێت .\nابن قدامە ڕەحمەتی خوای لێ بێت دەفەرمووێت : (( ئەگەر ئاو ھەبێت بەڵام سەرقاڵ بێت بە بەدەست ھێنانی و بەکارھێنانی و کاتی نوێژیش بڕوات ، دروست نییە بۆی تەیەمووم بکات ، جا چ لەسەفەر بێت یان بێجگە لە سەفەر ، لەسەر وتەی زۆربەی زانایان ، لەو زانایانە : شافعی و ئەبو ثور و ابن منذر و أصحاب الرأی و ئەزاعی ، ثوری دەڵێت : بۆی ھەیە تەیەمووم بکات . )) المغنی ج١ لاپەڕە ١٦٦ .\nابن تیمییە ڕەحمەتی خوای لێ بێت دەفەرمووێت : (( ھەر کەسێک لەخەو ھەستێت لە کۆتایی کاتی نوێژ و لەشگران بێت و ترسی ئەوەی ھەبێت ئەگەر خۆی بشوات کاتی نوێژ دەڕوات ، ئەوە دەبێت خۆی بشوات و نوێژ بکات ئەگەر چی کاتی نوێژیش بڕوات ، وە بە ھەمان شێوە ئەوەی لەبیریش دەکات . )) الاختيارات الفقهية .\nابن عثیمین ڕەحمەتی خوای لێ بێت پرسیار لێیکراوە : سەبارەت بە ئاو گەرم کردن ئەگەر کەسێک تەمبەڵ بێ یان درەنگ لەخەو ھەلبسێت و ترسی چوونی کاتی نوێژی ھەبێت ، چی بکات ئایا ئاو گەرم بکات یان تەیەمووم بکات ؟\nدەفەرمووێت : (( واجبە لەسەری ئاو گەرم بکای ئەگەر چی کاتی نوێژیش بڕوات ، چونکە کەسی نووستوو کاتی نوێژ بۆی ئەو کاتەیە کە بە ئاگا دێت ، نەک داخل بوونی کاتەکەی ، لەبەر وتەی پێغەمبەر درود و سەلامی خوای لێ بێت دەفەرمووێت : " من نام عن صلاة أو نسيها فليصلها إذا ذكرها " ، کاتەکەی کاتی بیر ھاتنەوە دانراوە سەبارەت بە حالەتی لەبیرکردن ، ھەروەھا کاتی بەئاگا ھاتنیش لەخەو بەھەمان شێوە ، ئێمە دەڵێین : ئەگەر لەخەو ھەستای پێش خۆر ھەڵاتن بە پێنج یان دە چرکە ، ئەگەر تەیەمووم بکەیت بە کاتی نوێژ دەگەیت ، ئەگەر خۆت بشۆیت کاتی نوێژ دەڕوات ، دەڵێین : خۆت بشۆ ئەگەر چی کاتی نوێژیش بڕوات ، چونکە کاتی نوێژ بۆ تۆ ئەو کاتەیە کە لەخەو ھەڵدەستیت ، نەک ھەڵاتنی فەجر ، چونکە تۆ عوزرت ھەیە . )) "فتاوى نور على الدرب".


لایەن وپارتە سیاسییەكانی كوردستان كارەكانی یەك ساڵەی سەرۆكایەتی نێچیرڤان بارزانی بەرز دەنرخێنن | دەزگاى زارى کرمانجى\nلایەن وپارتە سیاسییەكانی كوردستان كارەكانی یەك ساڵەی سەرۆكایەتی نێچیرڤان بارزانی بەرز دەنرخێنن\nرەمەزان هەرنی- زاری كرمانجی\nرۆژی 10 ی حوزەیرانی ساڵی 2019 نێچیرڤان بارزانی وەك دووەمین سەرۆك لە مێژووی سەرۆكایەتی هەرێمی كوردستان لەبەردەم ژمارەیەكی زۆر میوان و كەسایەتی و سەرۆكی وڵاتان سوێندی یاسایی خوارد، دوای ئەوەی لە پەرلەمانی كوردستان 68 دەنگی پەرلەمانی بەدەستێهنا و دوای یەك ساڵ دەستبەكاربوونی نێچیرڤان بارزانی وەك سەرۆكی هەرێمی كوردستان پارت و لایەنە سیاسییەكانی كوردستان رۆڵی نێچیرڤان بارزانی بەرز دەنرخێنن.\nشوان محەمەد : ئەندامی مەكتەبی سیاسی حزبی زەحمەت كێشانی كوردستان بۆ زاری كرمانجی راگەیاند" سەرەتا هیوای سەركەوتن بۆ نێچیرڤان بارزانی دەخوازین وەك سەرۆكی هەرێمی كوردستان ماوەی یەك ساڵی رابردوو كە وەك سەرۆكی هەرێم دەستبەكاربووە، بارودۆخی عیراق و ناوچەكە و كوردستان بەگشتی پر لە كێشە بوو، ئێمە پێمان وایە ئەو رەوشەی كە دروستبووە زۆر ئاڵوز بوو، بەڵام نێچیرڤان بارزانی سەرۆكی هەرێم ویستویەتی هاوسەنگی لایەنە سیاسییەكان و یەكرێزی ویەكدەنگی لایەنەكان بەدەستبێنێت و رابگرێت سەركەوتووبووە, لەهەمانكاتدا لەسەر ئەو رەوشەی لە نێوان كوردستان و عێراق هەیە هەوڵی زۆری داوە چارەسەربكات هاوسەنگییەك دروستبكات، دەبینین بۆ داهاتوو سەرۆكایەتی هەرێم كە ماڵی گشتیی هەمووانە زیاتر كار لەسەر یەكرێزی نیشتیمان بكات، لەگەڵ حكوومەتی ناوەند بگەنە رێككەوتن بەهۆی ئەوەی ئێمە لە زەحمەت كێشان پێمان وایە ئەوەی بەدەستمان هێناوە ناتوانین جارێكی تر رادەستی بەغدا بكەینەوە پێویستە بەرگری لەو دەسكەوتانە بكەین بپارێزرێن، خەڵكی كوردستان قوربانی زۆری داوە بۆ بەدەسهێنانی ئەو دەسكەوتانە كە بەدەستهاتووە, ئێستا لە بەغدا هەوڵێك هەیە كە ئەو مافە دەستوریانەی هەرێمی كوردستان هەیەتی لێی وەرگرێتەوە زیاتر دانپێدانان بە كوردستان بكات بەرامبەر ناردنی موچەو بوددجە، پێمان وایە مووچە وقوتی هاووڵاتییان و ژیانیان زۆر گرنگە بەڵام ئایندەی كوردستان و ئەو دەسكەوتانەی بەدەستهاتوون ئەوانیش گرنگن بپارێزرێن بەهۆی ئەوەی ئەم قوناغە سەختە ئابووریە تێدەپەرێت ئەگەر تەواوی مافە دەستوریەكانی كوردستان رادەستی بەغدا بكرێنەوە جارێكی تر بەدەستهێنانەوەی زۆر قۆرس دەبێت\nلەكۆتایشدا گووتی"داواكارین نێچیرڤان بارزانی سەرۆكی هەرێمی كوردستان كە بەردەوام هەوڵی داوە زیاتر كار لەسەر ئەمە بكات بۆ چارەسەركردنی كێشەكانی نێوان هەولێرو بەغدا ، وەك زەحمەت كێشانی كوردستان پەیوەندییەكی ئاسایمان هەیە لەگەڵ نێچیرڤان بارزانی سەرۆكی هەرێمی كوردستان لە ماوەی رابردوو چەندین كۆبوونەوەی ئەنجامدا لەگەڵ لایەنە سیاسییەكان كارو رۆڵی سەرۆكی هەرێم و چالاكیەكانی بە گرنگ دەبینین .\nعەبدوڵا وەرتی : وتەبێژی بزوتنەوەی ئیسلامی كوردستان بۆ زاری كرمانجی رایگەیاند" نێچیرڤان بارزانی ئەزموونێكی دوور ودرێژی هەیە لە پرۆسەی حوكمرانی لە هەرێمی كوردستان لە ئەرك و كارەكانی خۆی هەمیشە بە سینگ فراوانی قبوڵكردنی هەموولایەنەكان مامەڵە بكات, ئەمە خاڵێكی زۆر باش بوو لە راستیدا لەو ماوەیەشدا توانیویەتی گرژی و ناكۆكی لایەنە سیاسییەكان خاو بكاتەوە ئێمە ئومێد دەكەین هەر لەسەر ئەو رێچكە و رێگا سیاسییە بەردەوامبێت كە هەموو خەڵكی كوردستان حزب و لایەنە سیاسییەكان بەیەكەوە دەتوانن سەركەوتووبن, پەیڕەو كردن و بەردەوامبوونی ئەو سیاسەتە كە لەسەری دەروات خاڵێكی زۆر باش دەبێت بۆ خۆی و بۆ هەمووان, دووەم ساڵی تەمەنی خۆی لە سەرۆكایەتی دا زۆر گرنگە كە نێچیرڤان بارزانی پرسی حوكمرانی كە پرسێكی ئاڵوزە پەیوەندی بەژیانی هەموو خەڵكی كوردستانەوە هەیە گرنگە هەوڵە دیبلوماسییەكانی خۆی هەر لە ناوخۆ و عیراق و ناوچەكەو جیهان بخاتە گەڕ لە پێناو ئەوەی هاوڵاتییانی كوردستان ژیانێكی شایستەو خوشگوزەران دا بژین.\nعەبدولئەحەد ئەفرام : سەرۆكی حزبی دیموكراتی كلدانی بە زاری كرمانجی راگەیاند" ئەوەی من دەزانم و كە شارزایی زۆرم لە كەسایەتی نێچیرڤان بارزانی سەرۆكی هەرێمی كوردستان هەیە, نێچیرڤان بارزانی كەسایەتیەكی زۆر زیرەك و وریایە، لە كاتی دەستبەكاربوونی وەك سەرۆكی هەرێم جێگای ئومێدی هەموومان بوو، ئەزموونێكی دوور و درێژم هەیە لەگەڵ نێچیرڤان بارزانی لە ئیدارەدانی حكوومەت سەركەوتووبوو ماوەی چەندین ساڵ ئێستا كە ساڵێك تێدەپەرێن بەسەر پۆستی سەرۆكی هەرێمی هەر بەسەركەوتوویی بەڕێوە بردراوە ئەو پۆستە لەبەرژەوەندی گشتی دا، ئومێدەوارین لەژێر سایەی دەسهەڵاتی سەرۆكی هەرێمی كوردستان هەرێمی كوردستان بەرەو پێشوە بچێت خەڵكی كوردستان لە ئارامی و سەلامەتیدا بژیت، زۆر دڵنیام نێچیرڤان بارزانی سەرۆكی هەرێمی كوردستان بۆ گەل و نەتەوەی خۆی سەركەوتن بەدەست دێنێت .


ئەو نۆ ڕیکۆردە مێژوویەی لەژێر هەڕەشەی شکاندن و هاوتاکردنەوەدان (۱، ۲، ۳)\nBy سه‌ربه‌ست فایق on 2018/06/01 تۆپ, جامی جیهانی, خول و پاڵەوانیەتییەکان\nیاریگانێت/ ئەمڕۆ پێمان خستە ناو مانگی یۆنیۆی ۲٠۱۸ کە بە زاراوە وەرزشێکەی بە مانگی مۆندیال دەناسرێت. تا دێت، مۆندیال نزیکتر دەبێتە و ئامار و زانیارییەکانی مێژووی کەرنەڤاڵە گەورەکە لە هەموو کات پتر لە دەرگای یادگەی شەیدایانی تۆپی پێ، دەدەن. نۆ ڕیکۆردی چ تاکەکەسیی بێت یان هەڵبژاردە، لەژێڕ ڕەحمەتی شکان و هاوتاکردنەوەدان یاخود ڕێکۆردێکی نوێیە لە مێژووی مۆندیالەکاندا.\nیاریگانێت هەر ڕۆژە و سێ لەو نۆ ڕیکۆردە لە ڕاپۆرتێکی زانیاری و هەڵگری ڕیکۆردە نەشکێنراوەکان دەخاتە ڕوو، دواتر (ئەگەرەکان)ی شکاندن و هاوتاکردنەوە لە خوارەوەی باس لێوە دەکات:\n۱- بـــەتەمەنتریــــن یــــاریزان، بـــەتەمەنتریـــن کـــــاپتن، بــــەتەمەنترین یاریزانی یەکەم بەشــــــداریی:\n* بەتەمەنترین یـــاریزان: فەرید مۆندراگۆنی کۆڵۆمبی. گۆڵپارێزەکەی کۆڵۆمبیا بە یەکێک لە ئایکۆنەکانی وڵاتەکەی دادەنرێت. لە نەوەی زێڕینی ساڵانی ۱۹۹٠ بوو. مۆندیالی ۲٠۱٤ لە یاریاندا بەرامبەر ژاپۆن ٤-۱ لە کۆتا پێنج خولەکی یارییەکەدا لە جێگەی داڤید ئۆسپینا هاتە نێو یارگا کە تەمەنی (٤۳ ساڵ و ۳ ڕۆژ بوو). ئەو ڕیکۆردەش پێشتر بە ناوی ڕۆجێر میلای کامێرۆنییەوە (٤۲ ساڵ و ۳۳۹ ڕۆژ لە مۆندیالی ۱۹۹٤) بوو کە ۲٠ ساڵ بوو نەشکێندرابوو.\n* بەتەمەنترین کـــاپتن: پیتەر شیڵتۆنی ئینگلیزی، لە مۆندیالی ۱۹۹٠ تەمەنی ( ٤٠ ساڵ، ۲۹۳ ڕۆژ بوو)\n* بەتەمەنترین یاریزانی یەکەم بەشـــداریی: دێڤد جەیمسی ئینگلیزی لە مۆندیالی ۲٠۱٠ی ئەفریقای باشوور. گۆڵپارێزە ئینگلیزیەکە بەرامبەر هەڵبژاردەی جەزائیر تەمەنی ( ۳۹ ساڵ و ۳۲۱ ڕۆژ بوو) کە بۆ یەکەمجار لە مۆندیالدا بە تەمەنێکی وا بەشداری بکات.\n– ئەگەری شکاندنیان: یەکەم و کۆتا بەشداریکردنی هەڵبژاردەی میسر مۆندیالی ۱۹۹٤ بوو. مۆندیالی ڕووسیا بۆ گۆڵپارێزی فیرعەونەکان، عیسام ئەلحەزەری، دەرفەتێکە کە هەر لە یەکەم فیکەی دەستپێکی یەکەم یاریاندا بەجارێ ئەو سێ ڕیکۆردەی سەرەوە بشکێنێت. بەوپێیەی عیسام تەمەنی ئێستا (٤۵) ساڵە و کاپتنی هەڵبژاردەکەیەتی و خۆی و سەرجەم هاوتیمەکانیشی یەکەمین بەشداریکردنیانە لە مۆندیالدا.\n۲- زۆرترین جار سەرکردایەتیی کردن (کاپتن) * ڕافایل مارکێزی مەکسیکی (٤) جار.\nئەگەری شکاندن: وا دیارە ئەم ڕیکۆردە هەر خۆی دەیشکێنێتەوە. مارکێز چوار مۆندیال بەشداریی کردووە و تێیاندا کاپتنی هەڵبژاردەکەش بووە. بۆ مۆندیالی ڕووسیاش بانگهێشتی هەڵبژاردەکە کراوە. ئەگەرچی بە پێی ڕۆژنامەی گاردیان بێت، بە تۆمەتی تێوەگلان لە بازرگانیکردن بە مادەی هۆشبەرەوە لە ساڵی ۲٠۱۷، ئەگەری کشانەوەی لێکرا لە مۆندیال، بەڵام بەڵگەی ئەوە هەیە کە لەم چیرۆکە دەربازی ببێت و بەشداری بکات. بەمەش بۆ پێنجەمین جارە یاریزانێک لە مۆندیالەکاندا کاپتنی هەڵبژاردەکەی بێت (بە تایبەت لە کاتێکدایە کە ئاندرێس گوادرادۆی کاپتنی ئێستایان دووچاری پێکان هاتووە) ئەمەش دیسان وا دەکات خوان کارلۆس ئۆساریۆی ڕاهێنەر شەرەفی سەرکردایەتیەکە ببەخشێتەوە بە مارکێز.\n۳- زۆرترین یاریزانانی یانەیەک بەشدار لە مۆندیالێکدا:\n* مۆندیالی ۲٠٠٦ی ئەڵمانیا، یانەی ئارسیناڵی ئینگلیزی بە ( ۱۵) یاریزان، پشکی شێریان بەرکەوتبوو.\n– ئەگەری شکاندن: وەرزە باشەکەی مانچستەر سیتی لە پریمەرلیگ، ئەم چانسەی داوە بە کوڕانی گواردیۆلا کە ۱۷ یاریزانی بانگهێشتی مۆندیالی ڕووسیا بکرێن و ڕیکۆردەکەی ئارسیناڵ بشکێنن. بەشداربووەکانی مان سیتی: چوار بەڕازیلی (فێرناندینهۆ، گابرێل خیسۆس، دانێلۆ، ئێدرسۆن) چوار ئینگلیزی (کێلی واڵکەر، فابیان دێڵف، ڕەحیم ستەرلینگ، جۆن ستەونز) دوو ئەرژەنتینی (ئۆتامێندی، ئەگوێرۆ) ، دوو ئەڵمانیی (ئێلکای گۆندوگان، لێرۆی سانێ) ، دوو بەلژیکی (کیڤن دیبرۆین، ڤینسنت کۆمپانی) ، هەریەکە لە داڤید سلیڤای ئیسپانی، بێرناردۆ سیلڤای پورتوگالی و بنیامین مێندی فەڕەنسی کۆی ۱۷ یاریزانەکەی ستیزنسن.


8/11/2017 - 15:34\nله‌كاتی كۆبوونه‌وه‌كه‌دا چایه‌چی پێشه‌وا قازی كه‌ناوی(ئه‌حمه‌د ده‌سماڵ) بووه، دێته ژووره‌وه و گوێی له گفتوگۆی ئاماده‌بووان ده‌بێت...\nكامه‌ران حاجى ئه‌لیاس\nپێشمه‌رگه ئه‌و ناوه پیرۆزه‌یه كه له‌ناو جه‌ماوه‌ری كوردستان به‌رێزوخۆشه‌ویستسه‌وه سه‌یر ده‌كرێت، چونكه‌پێشمه‌رگه ئه‌و كه‌سه‌یه كه خاوه‌نی كه‌سایه‌تی و ره‌وشت و بیروباوه‌رێكی پاك و بێگه‌رده و بۆ هێنانه‌دی ژیانێكی سه‌ربه‌ست و ئازاد بۆ گه‌ل ونیشتمانه‌كه‌ی گیانی خۆی كردۆته قوربانی و هێمای ئازایه‌تی و كۆڵندانه.\nلێردا منیش هه‌ر بۆ خۆشه‌ویستی پێشمه‌رگه‌و وه‌فایه‌ك بۆ ئه‌م رۆڵه خۆبه‌خشانه و وه‌ك ئه‌ركێك بۆ ئاگاداری نه‌وه‌ی ئه‌مرۆ و ئاینده‌مان له قاره‌مانێتی پێشمه‌رگه، ویستم ئه‌م چه‌ند وشه بچوكه له ئاست گه‌وره‌یی ناو و ئازایه‌تی و خه‌باتی پێشمه‌رگه ده‌رببڕم به‌تاییبه‌تی ئێستا كه زۆر ماردانه به‌رامبه‌ر شه‌مشه كوێركانی داعش به‌رگری له خاكی كوردستان ده‌كه‌ن.\nپێشمه‌رگه تێكه‌ڵ به ناخی مرۆڤی كورد بووه ده‌یان سه‌رگوزشته‌و گوزارشتی جۆراوجۆر به‌رامبه‌ر ئازایه‌تی و له‌خۆبووردوویی پێشمه‌رگه له رۆژه سه‌خته‌كانی خه‌باتی گه‌له‌كه‌مان بوونه‌ته به‌شێك له چیرۆكی ژیانی ئه‌م میلله‌ته، بۆ نموونه، ئه‌وشه‌وه‌ی باوباران ده‌بوو ده‌مانگووت ئه‌و شه‌وه شه‌وی پێشمه‌رگه‌یه، چونكه ئه‌و ساته وه‌ختانه ته‌نها مرۆڤه به‌جه‌رگه‌كان ده‌توانن تیایدا كار بكه‌ن و ئه‌ركی خۆیان ئه‌نجامبده‌ن.\nدوژمنان زۆر رقیان ته‌نانه‌ت له ناوی پێشمه‌رگه ش بوو، نه‌خاسمه ئه‌رگه‌ر هه‌واڵی هاتنی پێشمه‌رگه‌یان بۆ شوێنێكی نزیكیان بزانیایه ئیدی ده‌كه‌وتنه خۆ زنده‌قیان ده‌چوو. زۆر چاك له بیرمه ئه‌و كاته‌ی هه‌واڵی هاتینی پێشمه‌رگه بۆ ناوچه‌ی دۆڵی ئاكۆیان له شاری رواندز بڵاوده‌بووه‌وه، ئه‌و كه‌سانه‌ی نۆكه‌رو خۆفرۆش بوون و هاوكاری ده‌زگا داپڵوسێنه‌ره‌كانی حزبی به‌عس له ئه‌من و ئیستخبارات و ره‌فیق حزبیان ده‌كرد و ده‌كه‌وتنه گیانی خه‌ڵكی رواندز جاری واش هه‌بوو له ترسی پێشمه‌رگه هه‌ڵده‌هاتن بۆ قه‌زای سۆران (سه‌دیق ) ی ئه‌وكات ته‌نانه‌ت له‌وێش خه‌ویان لێنده‌كه‌وت چونكه زۆر له زبری پێشمه‌گه ده‌ترسان.\nبه‌ڵی ئه‌و كات پێشمه‌رگه ته‌نها له چوارچێوه‌ی كوردستان ناسرابوو به‌ڵام ئێستا به‌هۆی ئه‌و سه‌ركه‌وتنانه‌ی له به‌رامبه‌ر تیرۆرستانی داعش به‌ده‌ست هێناوه پێشمه‌رگه وه‌كو كاریزمایه‌ك له‌هه‌موو جیهان ده‌نراسرێت رۆژانه ناوی ئه‌م پاڵه‌وانانه به سه‌ربڵندی و شكۆمه‌ندی له‌سه‌ر زمانی ده‌یان سه‌ركرده‌ی جیهان و خه‌ڵكی بیانی دوباره ده‌كرێته‌وه پێشمه‌رگه، وشه‌یه‌كی لێكدراوه (پێش- مه‌رگ) و به‌و كه‌سانه ده‌گوترێت كه گیانی خۆیان به‌خت ده‌كه‌ن له‌پێناوه بیروباوه‌رێك كه باوه‌ڕیان پێیان هه‌یه. بابزانین چۆن؟ كێ؟ خاوه‌نی بیرۆكه‌ی ئه‌م ناوه پیرۆزه‌یه ده‌ڵێن له كوردستانی رۆژ هه‌ڵات له كۆماری كوردستان له مهاباد رۆژیكیان (پێشه‌وا قازی محه‌مه‌د) كۆبوونه‌وه‌یه‌ك له‌گه‌ڵ سه‌ركردایه‌تی و هێزی چه‌كداری كۆمار سازده‌كات، له كۆبوونه‌وه‌كه‌دا پێشنیارده‌كات ناوێ بۆ هێزی چه‌كداری كۆمار ده‌ستنیشان بكرێت بۆیه چه‌ندین ناو پێشنیار ده‌كرێت، وه‌كو هێزی سه‌رباز، جه‌نگاوه‌ر، فیدائی..\nله‌كاتی كۆبوونه‌وه‌كه‌دا چایه‌چی پێشه‌وا قازی كه‌ناوی(ئه‌حمه‌د ده‌سماڵ) بووه، دێته ژووره‌وه و گوێی له گفتوگۆی ئاماده‌بووان ده‌بێت سه‌باره‌ت به دۆزینه‌وه‌ی ناوێك بۆ هێزی چه‌كداری كۆماری كوردستان، ئه‌ویش داوه له پێشه‌وا ده‌كات كه ئه‌گه‌ر ده‌رفه‌ت هه‌بێت له‌سه‌ر ئه‌م بابه‌ته پێشنیارێكی هه‌یه، پێشه‌واش ده‌ڵێت: فه‌رموو قسه‌بكه ئه‌حمه‌د ده‌سماڵی چایه‌چیش ده‌ڵێت " جه‌نابی پێشه‌وا قازی من ناوێكم له مێشكدایه هه‌یه ئه‌گه‌ر به‌دڵتان بێت،ناوی پێشمه‌رگه‌یه" ئه‌وانیش دوای گفتوگۆكردن به زۆرینه‌ی ده‌نگ ئه‌م ناوه په‌سند ده‌كه‌ن، ئیدی له‌و ساته‌وه تاوه‌كو ئێستا ئه‌و ناوه به پیرۆزی بۆ گه‌له‌كه‌مان ماوه‌ته‌وه.\nهه‌زاران سڵاو ودورد بۆ گیانی ئه‌حمه‌د ده‌سماڵ و هه‌موو پێشمه‌رگه‌یه‌كی شه‌هید سڵاوی پڕ رێز و ئه‌مكداریش بۆ سه‌رجه‌م پێشمه‌رگه‌كانی شاخ وشار، ئه‌و رۆڵه ئازیزانه‌ی كه هه‌میشه هێمای پارستن و سه‌رفرازیی كوردو كوردستانن به‌تایبه‌تی ئه‌وساته وه‌خته كه پێشمه‌رگه‌كان له‌گه‌ڵ شرڤانان به‌رامبه‌ر تیرۆرستانی داعش ده‌جنگن له ساییه‌ی ئه‌وان ئێمه به‌ئارامی ده‌ژین بژی پێشمه‌رگه. بژی كوردستان..\nله كرماشان ئاهەنگە دێرینەکانی تەموور كۆتایی به كاره‌كانی هات\nگۆرانی مه‌ستووره نوێترین به‌رهه‌می " كه‌نار ته‌ها " یه


په‌روه‌رده‌کردنی منداڵ به‌کێ بسپێردرێت: کولتوور یان یاسا؟ – Denegkan\nbyبێریڤان\tFebruary 16, 2008\tگشتی\nهه‌موو هه‌فته‌یه‌ك منداڵێك له‌لایه‌ن كه‌سێکی نزیكی خۆیه‌وه له‌هۆڵه‌ندا ده‌كوژرێت.\nبێریڤان جه‌مال حه‌مه‌سه‌عید….\nنامۆ بوونی گه‌نج به‌رامبه‌ر به‌كۆمه‌ڵگاو به‌رپاکردنی كێشه كۆمه‌ڵایه‌تییه‌كانی وه‌ك چه‌توونی‌و تاوانكاریی‌و، ته‌واونه‌كردن‌و به‌جێهێشتنی خوێندن، به‌تاڵی‌و گرفتی ده‌روونی‌و رادیكاڵی بوونی گه‌نجان له‌كۆمه‌ڵگای هۆڵه‌ندیدا، هاوكات به‌ستنه‌وه‌ی ئه‌و كێشانه‌ش به‌ستره‌كتووری خێزانه‌وه، بابه‌تێكی گرنگ‌و بایه‌خ پێدراوی هه‌نووکه‌ییه‌و بۆته خاڵی گفتوگۆی سیاسه‌تمه‌دا‌رانی هۆله‌ندا. گه‌ر جاران دیالۆگی پارت‌و حیزبه سیاسییه‌كان له‌دیدوبۆچۆنی سۆشێۆلۆجی‌و ئابووریه‌وه له‌سه‌ر ستره‌كتوری كۆمه‌ڵگاو سیسته‌می خزمه‌تگوزاری‌و به‌رپرسارێتی تاكه‌وه سه‌رچاوه‌ی گه‌رتبێ، ئه‌وا ئێستا حیزبه سیاسییه‌كان جه‌خت له‌سه‌ر بواری «په‌روه‌رده‌و گه‌شه‌كردن» به‌شێوه‌یه‌كی دیارو ئاشكرا ئه‌که‌ن‌و بایه‌خیان بۆ ئه‌م لایه‌نه زه‌قتر کردووه‌ته‌وه. بۆیه له هه‌ڵبژاردنی 22 نۆڤه‌مبه‌ری ساڵی 2006دا بابه‌تی گه‌نج‌و په‌روه‌رده خاڵێكی گرنگی پرۆگرامی پارته‌كان بوو، ته‌نانه‌ت خاڵی یه‌كه‌می حیزبی كرستیان دیمۆكرات‌و حیزبی كاریش بوو. لێره‌وه كاتێ سیاسه‌تمه‌دا‌ران له‌سه‌ر گه‌نج‌و كێشه‌كانی ئه‌م گروپه گفتوگۆ ده‌كه‌ن، ده‌بینرێت به‌شێوازێكی ترو له‌گۆشه نیگایه‌کی تره‌وه چاره‌سه‌ر بۆ كێشه‌كان ئه‌دۆزنه‌وه، بۆ نموونه تیشك ده‌خرێته سه‌ر ڕۆڵی به‌خێوكه‌رو هه‌ستی به‌رپرسیاریی به‌خێوكه‌ر له‌په‌روه‌رده‌دا، واته پشکنینی شوێنه‌واری منداڵ که خێزانه‌که‌یه‌تی.\nبه‌مانایه‌كی دی، گه‌ر ئه‌و به‌خێوكه‌رانه ده‌سته‌وسانیی په‌روه‌رده‌ییان هه‌بێت، ئه‌وا له‌ڕێگای كۆرسی په‌روه‌رده‌یی تایبه‌ته‌وه بۆ به‌خێوكه‌ر له‌لایه‌ک‌و هاوكات كه‌مپی په‌روه‌رده‌یی بۆ گه‌نجان یان به‌کار هێنانی رێگای توندتر له‌لایه‌کی تره‌وه. چه‌ند ساڵێك له‌مه‌وبه‌ر گه‌نجێكی مه‌غریبی به‌رۆژی ڕووناك‌و به‌زه‌بری شه‌ق‌و لێدان گه‌نجێكی هۆڵه‌ندی ده‌كوژێت. ئه‌م کاره‌ساته کوشنده‌یه‌ش له‌ده‌نگه ده‌نگێكی زۆر ساده‌و بچووكه‌وه ده‌ستیپێكرد، ئه‌ویش ئه‌وه بوو كوڕه هۆڵه‌ندیه‌كه ده‌بینێت ژنێكی به‌ساڵاچوو له‌سه‌ر خه‌ته‌و ده‌یه‌وێت بپه‌ڕێته‌وه، كوڕه مه‌غریبیه‌كه‌ش له‌گه‌ڵ كوڕێكی تردا به‌سوا‌ری ماتۆره‌وه‌و به‌خێرایی دێن، له‌و كاته‌دا كوڕه هۆڵه‌ندیه‌که ده‌ڵێ: خێرا لێمه‌خوره ئه‌و ژنه ده‌په‌رێته‌وه. ئه‌مه ده‌بێته ده‌نگه ده‌نگ‌و به‌یه‌كدادان، ئه‌نجامه‌كه‌ی کوشتنی كوڕه هۆڵه‌ندییه‌كه‌ی لێده‌که‌وێته‌وه. دوابه‌داوی ئه‌م ڕووداوه پۆلیس و كامێرامان ه‌وه ده‌چێته ماڵی كوڕه مه‌غریبیه‌که‌و پێیانده‌ڵێن: كوڕه‌كه‌تان گه‌نجێكی كوشت.\nدایكی بکوژه‌که‌ش كه زیاد له‌بیست ساڵبوو له‌هۆڵه‌ندا ده‌ژ‌یاو تاکه وشه‌یه‌کی هۆڵه‌ندیشی نه‌ده‌زانی، ده‌ستی به‌رز كرده‌وه‌و وتی: چیبكه‌م ئه‌مه كاری خودایه‌و ده‌سه‌ڵاتی من نیه. ئه‌م کاردانه‌وه‌و ده‌ربڕینی دایكه هه‌موو ده‌زگاكانی په‌روه‌رده‌و دادو شوێنه‌كانی تریشی داچڵه‌كاندو توڕه‌یی‌و بێزارییه‌كی زۆری نایه‌وه كه دایكێك كاری كوڕه تاوانباره‌كه‌ی به‌كاری خودا ببینێت! ئه‌مه‌یه كاره‌سات كه زۆرێك له‌م به‌خێوكه‌رانه تا ئێستا ڕۆڵی به‌خێوكردنی منداڵه‌كانیان له‌ده‌سه‌ڵاتی خۆیاندا نابیننه‌وه، ئه‌وه نابینین كه خۆیان له‌دروستكردنی منداڵی گێره‌شێوه‌ن‌و تاوانبار ڕۆڵی دیاریكراویان هه‌یه.\nیه‌كێ له كێشه‌ی شاره گه‌وره‌كانی وه‌ك ئه‌مستردام‌و رۆتردام‌و ئوتریخت‌و ده‌نهاخ به‌تایبه‌ت له‌ناو گروپێكی دیاریكراودا، كێشه‌ی ڕه‌وشتی منداڵ‌و مێردمنداڵانه. ژماره‌یه‌كی به‌رچاو له‌م منداڵانه ، كێشه‌ی هه‌ڵسوكه‌وتیان هه‌یه، هه‌ندێكیان هه‌ر له‌ته‌مه‌نی زۆر منداڵیدا، بۆ نموونه هه‌شت‌و نۆساڵیدا، خه‌ریكی شه‌ڕو ئاژاوه‌و گێره‌شێوێنین، هۆكارێكن له‌تێكدانی ئاسایشی شوێنه گشتیه‌كاندا. ئاشكرایه ڕۆڵی په‌روه‌رده به‌پله‌ی یه‌كه‌م له‌سه‌ر شانی به‌خێوكه‌ره (دایك‌و باوك)، له‌لێكۆڵینه‌وه جیاجیاكاندا ده‌ركه‌وتوه به‌خێوكه‌ر جا چ هۆڵه‌ندی یان كۆچبه‌رو په‌نابه‌ر بێ په‌روه‌رده‌كردن‌و به‌خێوكردنی منداڵ له‌رۆژی ئێستادا به‌ئه‌ركێكی گران‌و سه‌خت ده‌زانن، له‌لێدوان‌و گفتوگۆدا ده‌ریده‌خه‌ن كه پێویستیان به‌پشتگیریی‌و خزمه‌تگوزاریی هه‌یه، دیاره بۆ ئه‌نجامدانی پرۆسه‌ی په‌روه‌رده‌ش، حكومه‌ت به‌رپرسیاره له‌پشتگیریی کردنی به‌خێوكه‌رو دابینكردنی خزمه‌تگوازرییه‌كانی په‌روه‌رده، هه‌رچه‌ند ئه‌و به‌خێوكه‌رانه‌ی كه منداڵه‌کانیان كێشه‌ی جۆراوجۆریان هه‌یه‌و شه‌ڕه‌نگێزو ئاژاوه‌چی‌و دووره‌په‌رێزن. داوای هاوكاریی بۆ چاره‌سه‌ری كێشه‌كانیان ناكه‌ن. هۆکاری سه‌ره‌کیش ترسه، له‌وه ده‌ترسن ده‌ست به‌سه‌ر منداڵه‌كانیاندا بگیرێت، یان كێشه‌ی زمانیان هه‌یه، یا شاره‌زایی كه‌لتوری هۆڵه‌ندی نه‌بن، ئه‌مانه به‌هه‌موو شێوه‌یه‌ك كه‌نارگیرن‌و خۆیان له‌ده‌زگاكانی خزمه‌تگوزاری په‌روه‌رده‌یی لاده‌ده‌ن.\nبۆ ئه‌م مه‌به‌سته ده‌زگایه‌كی په‌روه‌رده‌یی هه‌وڵیدا له رێگای ئیمامی مزگه‌وته‌وه بتوانن كێشه‌ی ئه‌م منداڵانه چاره‌سه‌ر بكه‌ن. جا بۆیه چه‌ند مانگێك له‌مه‌وبه‌ر حه‌وت ئیمامی مزگه‌وت له‌ئه‌مستردام كۆرسی په‌روه‌رده‌ییان بۆ كرایه‌وه، بۆ ئه‌وه‌ی بتوانن گفتوگۆ له‌گه‌ڵ دایك‌و باوكی ئه‌و منداڵانه‌دا بكه‌ن‌و كێشه‌ی هه‌ڵسوکه‌وتی منداڵه‌كانیان چاره‌سه‌ر بكه‌ن.\nبه‌ڵام تا چ سنوورێک ره‌وایه ئه‌م ئیمامانه ڕۆڵی په‌روه‌رده‌یی بگێڕن؟ به‌تایبه‌ت ئه‌و دینه‌ی ئه‌مان پێوه‌ی په‌یوه‌ستن، ملكه‌چی‌و گوێگرتن‌و سزادانی منداڵ تێیدا باڵاده‌سته؟ ئایا ئه‌مه بێده‌سه‌ڵاتیی‌و ناچاریی ده‌زگا حكومیه‌كان پیشان نادات كه به‌م شێوه‌یه بیر له‌ڕێگه‌چاره‌ی کێشه‌ی په‌وه‌رده‌کردنی منداڵه‌کان بکاته‌وه؟\nئه‌م پرسیارانه‌م ئاراسته‌ی پرۆفیسۆری په‌روه‌رده‌ی زانكۆی ئه‌مستردام (هێرمانس) كرد، که جیا له‌وه‌ی پرۆفیسۆره هاوكات ڕۆڵێکی گرنگ ده‌بینێت له‌داڕشتنی سیاسه‌تی په‌روه‌رده‌یی منداڵ‌و گه‌نجاندا له‌هۆڵه‌ندا. ئه‌و وتی: «ڕاسته په‌روه‌رده كاری په‌روه‌رده‌ناسانه، به‌ڵام گه‌ر دایك‌و باوك خۆیان ئه‌وه هه‌ڵبژێرن كه له‌مزگه‌وتیش باسی په‌روه‌رده‌یان له‌گه‌ڵ بكرێت، ئه‌وه مافی به‌خێوكه‌ر خۆیه‌تی، به مه‌رجێك لێپرسینه‌وه هه‌بێ‌و بزانرێت چ شتێك له‌گه‌ڵ منداڵدا باس ده‌كرێ‌و چۆن باسده‌كرێ. به‌ڵام ده‌بێ له‌هه‌موو كاتێكدا گفتوگۆو دیالۆگ له‌نێوان منداڵ‌و به‌خێوكه‌ر هه‌بێ، ده‌بێ لێی بپرسرێته‌وه كه چی وه‌رگرتووه‌و چی فێربووه، بۆ نمونه من خۆم له‌خێزانێكی كاتۆلیكه‌وه هاتووم، به‌منداڵی ده‌چوومه كه‌نیسه باسی خراپه‌و چاكه‌و بابه‌تی تری وه‌ك جه‌هه‌نم‌و به‌هه‌شت ده‌كرا باسی سزا ده‌هاته پێشه‌وه. كاتێ ئه‌وه‌م بۆ دایك‌و باوكم باسده‌كرد، ئه‌وان دڵنه‌واییان ده‌دامه‌وه كه به‌و شێوه‌یه نیه‌و بارودۆخه‌كه‌یان له‌لام ئاسایی ده‌كرده‌وه. به‌كورتی بوونی دیالۆگ له‌نێو منداڵ‌و به‌خێوكه‌ر زۆر گرنگه. ده‌بێ بزانرێت خه‌م و خواست‌و ترس‌و ئاره‌زووی منداڵ چیه‌و چۆن كێشه‌كانی چاره‌سه‌ر ده‌كرێ»\nئه‌م قسه‌یه‌ی پرۆفیسۆر هێرمانس، له‌کاتێکدایه که هه‌موو هه‌فته‌یه‌ك منداڵێك له‌لایه‌ن كه‌سێکی نزیكی خۆیه‌وه ده‌كوژرێت. ماوه‌یه‌ک له‌مه‌وبه‌ر دایكێك له‌ئه‌مستردام له‌ناو دوكانێکی جلوبه‌رگدا که چواره‌م قاتی بینایه‌ک بوو، منداڵه دوو ساڵه‌كه‌ی خۆی خسته خواره‌و کوشتی، سێ هه‌فته‌ش له‌مه‌وپێش باوكێك دوو منداڵه‌كه‌ی خۆی که (4و 2 ساڵ بوون) كوشت، مانگێكیش له‌مه‌وبه‌ر دایكێك كچه مێردمنداڵه‌که‌ی خۆی كوشت. له‌م باره‌وه له‌پرۆفیسۆر (هێرمانس)م پرسی: ده‌زگا خزمه‌تگوزارییه‌كان ده‌بێت چی بكه‌ن بۆ ئه‌وه‌ی ژیانی منداڵان رزگار بكه‌ن و نه‌که‌و‌نه مه‌ترسییه‌وه؟\nهێرمانس وتی: «بێگومان به‌ئه‌نجامدانی كارێكی دڵته‌زێن كه كۆتایی به‌ژیانی منداڵ بهێنێت، كێشه‌یه‌ك نیه ئه‌مڕۆ سه‌ریهه‌ڵدابێت یان كتوپڕ دروستبوبێت، به‌ڵكو ده‌رئه‌نجامی كه‌ڵه‌كه‌بوونی گرفتی جۆراوجۆر بووه‌و ڕه‌گێكی كۆنی هه‌یه، ده‌كرێ پرۆفیشۆناڵه‌كانی ده‌زگای په‌روه‌رده‌و فێربوون‌و ته‌ندروستی به‌جۆرێك رابهێنرێن كه له‌سه‌ره‌تای قۆناغی سه‌رهه‌ڵدانی كێشه‌ی دایك‌و باوکدا وریاببنه‌وه‌و چاوه‌ڕوان نه‌كه‌ن تا كێشه‌كان ده‌ته‌قنه‌وه، ده‌بێت له‌زوترین كاتدا ڕێگاچاره‌ی بۆ بدۆزنه‌وه، گه‌رچی زۆرێك له‌مامۆستایان یان كارمه‌ندانی په‌روه‌رده هه‌ندێكجار هه‌ست به‌بوونی كێشه‌ی خێزانی ده‌كه‌ن، به‌ڵام له‌به‌ر یاسای پرایفه‌سی منداڵه‌كه پڕکێشی ئه‌وه ناکه‌ن زانیاریی له‌سه‌ر منداڵه‌كه بگه‌یه‌ننه شوێنی مه‌به‌ست، خاڵێكی زۆر گرنگیش پێكه‌وه كاركردنی پرۆفیشیۆناله‌كانه، بۆ نموونه كاتێك پۆلیس ده‌چێته ماڵێك له‌به‌رئه‌وه‌ی كێشه‌ی خێزانیان هه‌یه‌و شه‌ڕو ئاژاوه‌یان تێکه‌وتووه، گرنگه ئه‌و پۆلیسه زانیاریی دروست بگه‌یه‌نێته ده‌زگا په‌روه‌رده‌ییه‌كان له‌به‌ر په‌رژه‌وه‌ندی ژیانی منداڵه‌كه».\nله‌هۆڵه‌ندا، داهێنانی سیسته‌می دۆسیه‌ی ئه‌لكترۆنیی بۆ تۆماركردنی زانیاریی له‌سه‌ر ژیانی تایبه‌تی منداڵ له‌بواری خێزانیی‌و زه‌مینه‌ی كۆمه‌ڵایه‌تی‌و ئابووریی‌و بارودۆخی ته‌ندروستی منداڵه‌كه گفتوگۆیه‌كی زۆری هێنایه ئاراوه، گه‌ر منداڵێك له‌گروپی ریسكۆ بێ (واته له‌و خێزانانه بێت كه چاوه‌ڕوانی كێشه‌ی ته‌ندروستی یان په‌روه‌رده‌ییان لێده‌کرێت) ده‌خرێنه ژێر چاودێرییه‌وه. ئه‌وه‌ش له‌به‌ر پاراستنی ژیانی منداڵه‌كه‌یه. بۆ نموونه ئه‌و منداڵانه‌ی كه به‌دره‌فتارییان له‌گه‌ڵ ده‌كرێ یان ئه‌و منداڵانه‌ی كه له‌ناو خێزانێك گه‌وره ده‌بن كه توندوتیژی خێزانییان تێدایه، یان منداڵانێك كه دایك‌و باوكیان نه‌خوێنده‌وارو بێکاره‌بن یان ئه‌و منداڵانه‌ی كه دایك یان باوكیان ئاڵووده‌ی ماده بێهۆشكه‌ره‌كانن، یان نه‌خۆشن. پرسیار ده‌كرێ ئایا ئه‌م كۆنترۆڵه حوكمی پێشینه نیه؟ ئه‌م دۆسیه دژی یاسای پرایفه‌سی نیه؟ ئایا ئه‌م پێشبینی کردنی كێشه‌یه خۆی له‌خۆیدا هه‌ڵه نیه؟\nله‌وه‌ڵامی ئه‌م پرسیارانه‌دا، پرۆفیسۆر هێرمانس وتی: «كێشه‌ی په‌روه‌رده پرۆسه‌یه‌كی ئاڵۆزه، ناكرێ به‌ئاسانی په‌نجه بۆ یه‌ك هۆ درێژ بكه‌ین، ئه‌م پرۆسه‌یه‌ش له‌ئه‌نجامی كاروكاردانه‌وه‌ی چه‌ند فاكته‌رێك ڕووده‌دا، لایه‌نی بونیه‌تی منداڵه‌كه خۆی‌و ته‌ندروستی منداڵ‌و شێوازی په‌روه‌رده‌ی دایك‌و باوك‌و ژینگه‌ی منداڵه‌كه تێكرا كاریگه‌ریان له‌سه‌ر په‌روه‌رده هه‌یه، مه‌رجیش نیه كه كاتێ یه‌كێ له‌م لایه‌نا‌نه ناته‌واو بێ ئیدی منداڵه‌كه رووبه‌رووی كێشه ئه‌بێته‌وه. بۆ نموونه منداڵمان هه‌یه كه خه‌ڵكی سۆمالیان‌و له‌دێهاته‌وه هاتوون‌و له‌حوشتر زیاتر هیچی تریان نه‌بووه‌و دایك‌و باوکه‌کانیان نه‌خوێنده‌وارن‌و بێکاره‌ن. که‌چی منداڵه‌كانیان له‌دوای ماوه‌یه‌كی كه‌م فێری زمان ده‌بن، هه‌روه‌ك هۆڵه‌ندیه‌كان خه‌ریكی خوێندنن‌و كێشه‌ی فێربوون‌و هه‌ڵسوكه‌وتی ناله‌باریان نیه. به‌ڵام لێره‌دا گرنگه که ده‌بێ ئه‌وه‌ش ببینین سۆمالی له‌گروپی ریسیكۆن جا گه‌ر دایكه‌كه لێره منداڵی ببێت، ئه‌وه ده‌بێ جه‌خت بخرێته سه‌ر ئه‌و ڕاستییه‌ی كه هه‌رچه‌ند له‌ناو كه‌لتووری سۆمالی خه‌ته‌نه‌كردنی كچان نۆرمیكی ئاساییه به‌ڵام له‌هۆڵه‌ندا پراكتیزه‌كردنی ئه‌و که‌لتووره به‌گوێره‌ی یاسا قه‌ده‌غه‌یه. لێره‌وه ده‌بێ له‌قۆناغێكی زۆر زوودا ئاگاداری ئه‌و دایك‌و باوكانه‌یان بكرێت».\n■ بێریڤان جه‌مال حه‌مه‌سه‌عید.\nئه‌م بابه‌ته له 28-12-2007 دا له ئاوێنه بلاوبۆته‌وه\nPrevious بۆ هەتایى…هەتا ون بوون…تێکۆشەرتەنیا\nNext كامیار بوختانت كرد ………….. ئارام حه مه ساڵح


ئه‌مریكا تاوتوێی ره‌وانه‌كردنی هێزی سه‌ربازی بۆ رۆژهه‌ڵاتی ناوه‌راست ده‌كات\nئاژانسه جیهانییه‌كانی هه‌واڵ ئاشكرایان كرد: وه‌زاره‌تی به‌رگریی ئه‌مریكا تاووتوێی دوو بژاره بۆ ناردنی هه‌زاران سه‌ربازی دیكه بۆ ڕۆژهه‌ڵاتی ناوه‌ڕاست ده‌كات.\nئاژانسی هه‌واڵی ئه‌سۆشیه‌یتد پرێس، له زاری چه‌ند به‌رپرسێكی ئه‌مریكاوه ئاشكرای كردووه كه وه‌زاره‌تی به‌رگریی ئه‌مریكا (پنتاگۆن) پلانی ڕه‌وانه‌كردنی 10 هه‌زار سه‌رباز بۆ ڕۆژهه‌ڵاتی ناوه‌ڕاست ده‌خاته به‌رده‌م كۆشكی سپی.\nئه‌و به‌رپرسانه‌ی ئه‌مریكا كه ناویان ئاشكرا نه‌كراوه، ڕایانگه‌یاندووه "هێشتا بڕیاری كۆتایی له‌باره‌ی ئه‌و پلانه‌وه نه‌دراوه و ڕوونیش نییه كه كۆشكی سپی ڕه‌وانه‌كردنی ئه‌و 10 هه‌زار سه‌ربازه یان به‌شێكی په‌سه‌ند ده‌كات یان نا".\nهاوكات ئاژانسی هه‌واڵی ڕۆیته‌رز له زاری دوو سه‌رچاوه‌ی ئه‌مریكییه‌وه بڵاویكردووه‌ته‌وه كه "پنتاگۆن تاووتوێی ڕه‌وانه‌كردنی پێنج هه‌زار سه‌رباز بۆ ڕۆژهه‌ڵاتی ناوه‌ڕاست ده‌كات".\nئه‌و دوو سه‌رچاوه‌یه كه ناویان ئاشكرا نه‌كراوه، ڕایانگه‌یاندووه كه پلانی ڕه‌وانه‌كردنی ئه‌و هێزه پێشنیاری فه‌رمانده‌یی ناوه‌ندیی هێزه‌كانی ئه‌مریكا (سێنتكۆم) بووه، به‌ڵام هێشتا ڕوون نییه كه پنتاگۆن به‌و پێشنیاره ڕازی بووه یان نا.\nئاژانسه جیهانییه‌كانی هه‌واڵ ده‌ڵێن: به‌رپرسانی ئه‌مریكا ئاماژه‌یان به‌وه كردووه ئه‌و هێزانه‌ی كه بڕیاره ڕه‌وانه بكرێن، هێزی به‌رگرین، كه پێكدێت له سیستمی به‌رگریی مووشه‌كیی پاتریۆت و كه‌شتیی جه‌نگیی زیاتر بۆ چاودێریكردنی ئێران.


ئایا پۆتین رۆژهەڵاتی ناوەڕاست لە ژێردەستی ترەمپ دەردەهێنێت؟\nئایا پۆتین رۆژهەڵاتی ناوەڕاست لە ژێردەستی ترەمپ دەردەهێنێت؟\nهەرچەندە بەشێكی زۆری وڵاتانی رۆژهەڵاتی ناوەراست لەژێر هەژمونی سەربازی و ئابوری ئەمریكا و دۆناڵد ترەمپدان ، پێدەچێت رۆژهەڵاتی ناوەراست لەژێرهەژمونی ئابوریی و ئەمنی ئەمریكا بێتە دەرەوە و روو لە روسیا و ڤلادمێر پۆتین بكات.\nئێستا ڤلادمێر پۆتین سەرۆكی روسیا، بەرسەردانێك لە رۆژهەڵاتی ناوەراستە وابریارە سەردانی زۆرترین وڵاتی ناوچەكە بكات، و بەپێی زانیاریەكان ئەم سەردانە بەگرنگترین سەردانی پۆتین بۆ رۆژهەڵاتی ناوەراست دادەنرێت، لەرووی ئابوری و سەربازیەوە.\nیەكەم سەردانی ڤلادمێر پۆتین بۆ سعودیە بوو، هەرچەندە عەرەبستانی سعودیە هاوپەیمانی سەربازی و ئابوری ئەمریكایە، بەڵام هەماهەنگیەكی گەورەیان لەگەڵ روسیا دروستكردووە و توانیوایانە لەسەر چەند پرسێكی گرنگ لێكتێگەیشتنیان هەبێت.\nرێككەوتنەكانی سعودیە و روسیا\nروسیا و سعودیا لەسەر پرسی ئەمنی رۆژهەڵاتی ناوەراست و ئاڵۆزیەكانی ناوچەكە رێككەوتن و لێكتێگەیشتیان دروستكردوە، لەسەر دروستكردنی چەند پردێكی پەیوەندی سەربازی لەنێوان هەردوو وڵاتدا، بۆ ئەوەی لە ئایندەدا زیاتر لەروی سەربازی و هەواڵگریەوە لەیەكتر نزیك ببنەوە.\nلەلایەكی تریشەوە لەسەر ئەوە رێككەوتون قەبارەیی بازرگانی نێوانیان بۆ %15 زیاتر بكەن و قەبارەی خەمڵێنراوی پارەی نێوانیان كە ساڵانە زیاتر لە 55 ملیۆن دۆلارە زیاتر بكەن بۆ زیاتر لە 70 ملۆن دۆلار.\nگەشەی ئابوری سعودیە و روسیا بۆ %15 بەرزدەبێتەوە\nلەرووی هەناردەی نەوتەوە روسیا و سعودیە هەماهەنگی زیاتر لە پرسی هەناردەی نەوتتدا رێككەوتون كە هەردوو لا بەشێوەیەكی سیستماتیكی %7 هەناردەنی نەوتەكەیان بەرزتر بكەنوە، ئەوەش جۆرێك لە نرخی نەوت لە جیهاندا گۆرانكاری دروست دەكات.\nهەروەها گفتوگۆی چردەرباەری دۆخی لیبیا و چەكدارە حوسیەكان وئاڵۆزیەكانی سعودیە و هێزەكانی دراوسێكراوە بۆئەوەی تارادەیەك لە چارەسەری كۆتایی نزیك ببنەوە.\nلەلایەكی تریشەوە قەبارەی كرین و هاوردەی چەكی روسی بۆ سعودیا قۆناغی نوێیی بەخۆیەوە بینی و بەپێی رێككەوتنی نێوانیان بریارە سعودیە بریی زیاتر لە 7 ملیۆن دۆلار چەك و پێداویستی سەربازی لە روسیا بكرێت.\nقەبارەی كرینی كەلوپەلی سەربازی روسی لەلایەن سعودیەوە زۆر بەرزدەبێتەوە\nچاودێران دەڵێن سەردانی ڤلادمێر پۆتین بۆ سعویە، وەك دەهێنانی سەرینی ژێرسەری دۆناڵد ترەمپە بۆ ژێر پێكانی پۆتین، بەهێزبونی روسیا لە سعودیە واتە كەوتنی كابینەی سەرۆكایەتی ئەمریكا لەبەرامبەر پۆتیندا.\nمیکایل ئێس سمس مامۆستای زانكۆ لەبارەی سەردانەكەی ڤلادمێر پۆتین بۆ سعودیە دەڵێت ئەم سەردانە وەك كۆتاییەك وایە بۆئەمریكا لە سعودیە و چەند ناوچەیەكی دیكەی ستراتیژی نەوتی، ئەوەش بۆ ئەمریكا زۆر خراپە.\nسەردانی پۆتین بۆسعودیە وەك كۆتایی ئەمریكایە لەو وڵاتە\nپێدەچێت سەردانەكەی پۆتین بۆ رۆژهەڵاتی ناوەراست و بەتایبەت ئەو وڵاتانەی كە هاوپیشە و هاوپەیمانی ئەمریكان لە ناوچەكەدا ببێتە هۆی پێچەوانەبوونەوەی خواستی نزیكبونەوەی ئەو وڵاتانە لە ئەمریكا\nدۆخی كورد لە سوریا و هەڵوێستەكانی ترەمپ\nدوای دەسپێكدرنی ئۆپراسیۆنەكانی توركیا بۆ سەر رۆژئاوای كوردستان و دروستبونی گۆرانكاری لە هەڵوێستی دۆناڵد ترەمپ سەبارەت بەسوریا و كورد لە ناوچەكەدا، هەروەها سوربونی ئەمریكا لەسەر كشانەوەی هێزەكانیان لە سوریا، بەردەوامی هێرشەكانی توركیا بۆ سەر رۆژئاوای كوردستان رێگە خۆشكەرە بۆ ئەوەی روسیا دووبارە هەژموننی خۆی لە سوریا بەتەواوەتی بچەسپێنێت.\nلینزی گرانهام گەورە سیناتۆری ئەمریكا لەبارەی كشانەوەی هێزەكانیان لە سوریا دەڵێت" ئەوە كارێكی زۆر هەڵەیە كە دۆناڵد ترەمپ ئەنجامی دەدات چونكە هەم رێگە خۆشكەرە بۆ سەرهەڵدانەوەی داعش لە ناوچەكە و هەروەها بەهێزبونی ئێران لە سوریا و رێگەخۆشكەرێكی باشە بۆ ئەوەی روسیا بەتەواوەتی كۆنترۆڵی سوریا بكات."\nترەمپ هەڵەیەكی گەورەدەكات ئەگەر لەسوریا بەتەواوەتی بكشێتەوە\nمیکایل ئێس سمس، مامۆستایزانكۆ پرۆفیسۆرە لە زانکۆی جۆنس هۆپکینس بۆ زانستەکانی ئاسایشی جیهانی، دەڵێت" لە ئێستادا جڵەوی گۆڕانکاریەکان لە رۆژهەڵاتی ناوەراستتدا کەوەتەوە دەستی روسیا".\nسمس لەبارەی لەشكركێش توركیا بۆسەر سوریا دەڵێت پوتین ویستویەتی فشاربخاتە سەر تورکیا بۆ ئەوەی كارێك بكات هێزە كوردیەكان خۆیان ناچار ببن پەنا بۆ حكومەتەكەی بەشار ئەسەد روسیا ببەن، بۆ ئەوەی ئەوان لەبری كورد رووبەرووی توركیا ببنەوە.\nسمس دەشڵێت بەشێك لەپلانەكەی ڤلادمێر پۆتین لە پرسی گەرانەوەی سوریا بۆ ناوچە كوردیەكان بریتییە لەوەی كە توركیا بكەوێتە تەڵەیەكی نێودەوڵەتیەوەو هێرشبكاتە سەر سوریا، بەم پێیەش ئەورو پا و ئەمریكا بەتەواوەتی نیگەران دەبن لە توركیا، هەموو لایەك قبوڵی سیاسەتی گەرانەوەی سوریا بۆ ناوچە كوردیەكان دەكەن، گەرانەوەی هێزەكانی ئەسەدیش بۆ ئەو ناوچانە واتە گەرانەوەی هێزی روسیا بۆ تەواوی سوریا.\nلەلایەكی تریشەوە ئەمریكا لەگەڵ ئێران لە ناكۆكی گەورەدایە لە رووی سەربازی و ئابوریەوە ئەوەش بوەتە رێگەخۆشگەرێكی گەوەر بۆ ئەوەی روسیا بەتەواوەتی بتێوانێت لەناوچەكەدا رۆڵێكی گەورەتری هەبێت، چونكە ئەمریكا و ئێران لە هەموو روویەكەوە دەروازەی پەیوەندیەكانیان لەگەڵ یەكتردا داخستوە، ئەوەش بەقازانجی روسیا شكاوەتەوە، دەروازەیەكی گەوەرەیە بۆ ئەوەی پۆتین بتوانێت لەناوچەكەدا كێشمەكێشی سیاسی و سەربازی بكات.\nپێدەچێت ئەمركیا لە رۆژهەڵاتی ناوەراستدا لەسایەی سیاسەت و تویتەكانی دۆناڵد ترەمپدا پاشەكشەی گەورە بەخۆیەوە ببینێت و جارێكی تر رۆژهەڵاتی ناوەراست بۆ ئەمریكا جێگای سەقامگێری تەواوەتی نەبێت، كێشەی گەورە بۆ سوپای ئەمریكا لە ناوچەكەدا دورست ببێت.\nپێدەچێت بەهۆی سیاسەتەكانی ترەمپەوە ئەمریكا لە ناوچەكە توشی شكست ببێت\nسەرەرای نارەزاییەكانی كۆشكی سپی و كۆنگرێس و سیاسیەكانی ئەمریكا دەربارەی كشانەوەی هێزی ئەمریكی لە سوریا بەڵام دۆناڵد ترەمپ سورە لەسەر كشانەویە هێزەكانیان و پێی وایە ئەوە هەڵەی ئۆباما بووە كە لەسوریا و هێراق ئەمریكا توشی شكست بووە.\nئەو كێشمەكێشە ساسیەیەی ناوخۆی ئەمریكا لەبارەی رۆژهەلاتی ناوەراست بەتایبەتی عێراق و سوریا هۆكارێكە بۆ ئەوەی روسیا بتوانیت پشتیوانی ناوچەكە بەدەست بهێنێت و ڤلادمێر پۆتین وەك ئیمپراتۆری نوێیی رۆژهەڵاتی ناوەراست خۆیی نمایش بكات.\nبەشێك لەمیدا جیهانیەكان باس لەوەدەكەن ئەگەر ئەمریكا لەسەر ئەم سیاسەتەی ئێستای لە رۆژهەڵاتی ناوەراست بەردەوام بێت، بەتەواوەتی فەرشی سوری ناوچەكە رادەستی ڤلادمێر پۆتین دەكرێت، و ناوچەكە بۆ روسیا بە تەنها دەمێنێتەوە و ئەمریكا ناوتوانێت جێ پەنجە ئابوریەكانی لە ناوچەكە بهێڵێتەوە.\nلەشیكاریەكی كەناڵی ئەی بی سی نیوزی ئەمریكادا دەربارەی بەهێزبونی هەژمونی روسیا لە سوریادا هاتوە، لەبەر ئەوەی ئەمریكا دۆستەكانی جێدەهێڵێت، هێزەكانیان لە رۆژهەڵاتی ناوەراست كەم دەكەنەوە، متمانەی وڵاتانی ناوچەكە بە ئەمریكا نەماوە و بۆ پەیداكردنی پشتیوانی بەهێز وڵاتان روو لە روسیا دەكەن.\nئەگەر ئەمریكا بەردەوامبێت لە جێهێشتنی دۆستەكانی متمانە لەدەستدەدات\nلەبەرامبەریشدا روسیا بۆ بەهێزبونی خۆی لە رۆژهەڵاتی ناوەراستتدا، دەیەوێت ئاراستەی ئابوری و سەربازی وڵاتانی رۆژهەڵاتی ناوەراست روو لە مۆسكۆ بكات، ئەوەش وادەكات ئەمریكا لە ناوچەكەدا لاوەز ببێت.\nهەرچەندە ئەمریكا سەد ساڵە كار بۆ پاراستنی رۆژهەڵاتی ناوەراست دەكات بۆ دەرهێنانی لە ژێر ركێف و هەیمەنەی روسیاد، بەڵام پێدەچێت دۆناڵد ترەمپ هەموو هەوڵەكانی ئەمریكا لە ناوچەكەدا بەفیرۆبدات و واشنتن بخاتە سەر سفرەی بەتاڵ.


توێژێك داوای ئه‌م بڕه پاره‌یه ده‌كه‌نده‌كه‌نه‌وه\nrebwar 17/03/2019 - 14:59 بڵاوکراوەتەوە لە هەواڵ/كوردستانی\nدوای ئه‌وه‌ی حكومه‌تی هه‌رێم بڕیاری لادانی پاشه‌كه‌وتی موچه‌ی فه‌رمانبه‌رانیدا له له ئێستادا قوتابیان داوای گه‌رانه‌وه‌ی ده‌رماڵه‌ی خوێندن ده‌كه‌ن كه ماوه‌ی چوار ساڵه لێیان براوه.\nژماره‌یه‌ك قوتابی له چه‌ند رۆژی رابردوو گروپێكی فشریان پێكهێناوه له‌ژێر هاشتاگی ( #دەرمالەی_قوتابیان_بگەرێننەوە ) له‌تۆره‌كۆمه‌ڵایه‌تیه‌كان داوا له رێكخراوه‌كانی قوتابیان و په‌رله‌مانتاران و كه‌سایه‌تیه‌كان ده‌كه‌ن كه هاوكاریان بكه‌ن و فشار بخه‌نه سه‌رحكومه‌ت بۆ گه‌ڕانه‌وه‌ی ده‌رماڵه خوێند بۆ قوتابیان.\nله به‌یانامه‌یه‌كدا گروپی #دەرماڵەی_قوتاببیان_بگەڕێننەوە رایده‌گه‌یه‌نن " ژیان و گوزەرانی قوتابي بارودۆخی ئابوریان لەهەر چینێکیتری کۆمەڵگا نالەبارتر بووە ،بەهۆی ئەوەی نە خاوەن کاری خۆیەتی و نە خاوەنی داهاتێکە ،بە هۆی ئەم دۆخەوە چەندین قوتابی وازیان لە خوێندنن هێناوە و ڕویان کردۆتە دەرەوەی وڵات ،و دەستیان کردوە بە پەیداکردنی بژێوی ژیانیان ، و سەرەڕای ئەوەی چەندین قوتابی ئەرکی بەخێوکردنی خێزانیان لەسەرە و ناچارن بۆ پەیداکردنی بژێوی ژیان بۆ خۆیان و خێزانەکانیان و لە بارودۆخێکی تەواو نالەباردان."\nهه‌رله به‌یاننامه‌كه‌یاندا هاتووه " داوا لە قوتابیـان و هەموو هاونیشتمانیێکی ئەم ولاتە دەکەین پشتگیریمان بکەن و داواکارین هەرچی زووە لایەنە پەیوەندیدارەکان بێن بەدەممانەوە و داوا لە رێکخراوەکان و ئەندامانی پەرلەمانیش دەکەین پشتگیری ئەم هەڵمەتەمان بکەن و پشتیوانی خۆیان دەرببڕن فشاری زیاتر بخەنە سەر لایەنی پەیوەندیدار لەپێناو وەرگرتنی مافی قوتابیـان."\nله‌لایه‌كیتره‌وه پێشتر مه‌كته‌بی سكرتاریه‌تی رێكخراوی گه‌شه‌پێدانی قوتابیانی كوردستان له به‌یاننامه‌كه‌یكدا داوای گه‌رانه‌وه‌ی ده‌رماله‌ی قوتابیان ده‌كات و رایده‌گه‌یه‌نێت " مه‌كته‌بی سكرتاریه‌تی رێكخراوی گه‌شه‌پێدانی قوتابیانی كوردستان داوای گه‌ڕانه‌وه‌ی ده‌رماڵه‌ی قوتابیان ده‌كه‌ین،هه‌موان ئاگادارن كه قوتابیان ئه‌و چينه ن كه هیچ سه‌رچاوه‌یه‌كی داراییان نیه و به‌شێك له قوتابیان له‌به‌ر كه‌م ده‌رامه‌تی وازیان له خوێندن هێناوه، له هه‌موو وڵاته پێشكه‌وتوه كان ته‌نانه‌ت له وڵاتانی جیهانی سێیه‌م حكومه‌ت پاڵپشتی و پشتگیری قوتابیان ده‌كات ده‌رماڵه ده‌دات به قوتابیان تا ته‌واوكردنی خوێندن."\nهه‌ر له‌به‌یاننامه‌كه‌یاندا رایده‌گه‌یه‌نن " ئێمه وه‌ك ڕێكخراوی گه‌شه‌پێدانی قوتابیانی كوردستان هه‌ڵمه‌تێك راِده‌گه‌یه‌نین و پاڵپشتی و پشتگیری قوتابیان ده‌بین،ئاماده‌ی هه‌موو جۆره فشارێكی مه‌ده‌نین بۆ گه‌رانه‌وه‌ی ده‌رماڵه‌ی قوتابیان وداوا له لایه‌نه په‌یوه‌ندی داره‌كان ده‌كه‌ین به‌ده‌م داواكاریه‌كانی قوتابیانه‌وه بێن و،چیتر ئه‌م چینه نه‌بنه قوربانی و پرۆسه‌ی په‌روه‌رده و خوێندنی باڵایش به‌ره و دواوه نه روات."\nلای خۆشیانه‌وه فراكسیۆنی یه‌كگرتوو له په‌له‌مانی كوردستان پاڵپشتی خۆی بۆ كه‌مپینه‌كه ده‌ربریوه و شێكۆ جه‌وده‌ت سه‌رۆكی فراكسیۆنه‌كه رایگه‌یاند " ئێمه وه‌ك فراكسیۆنی یه‌كگرتووی ئیسلامی كوردستان له په‌رله‌مانی كوردستان پشتیوانی ده‌كه‌ین له‌كه‌مپینی گه‌ڕانه‌وه‌ی ده‌رماڵه‌ی قوتابیان له‌به‌رئه‌وه‌ی هه‌میشه له‌و خه‌مه‌دابوین و پشت به‌خوا هه‌موو رێكارێكی یاسایی بۆ ده‌گرینه‌به‌ر."\nگرنگترین داواکاریەکانی كه‌مپینه‌كه بریتیه له:\nـ گەڕاننەوەی دەرماڵە بڕاوەکانی قوتابیان.\nـ زیادکردنی بڕی دەرمالەی خوێندن لە 60,000 بۆ 100,000\nـ پارەی خزمەتگوزاریەکانی وەک بروانامە و پشتگیری هەلبگیرێت لەسەر قوتابي .\nـ دامەزراندنی قوتابیـە یەکەمەکانی سەرکۆلێژەکان\nـ ـئەو قوتابیـانەی کە شایستەن و پلەی بەرزیان هەیە کارئاسانیان بۆ بکرێت بۆ خوێندنی ماستەر لەناوەخۆ و لەدەرەوەی ولات.


محەمەد رەئوف : خەڵکی هەرێم لە دەنگدان نائومێد بوون\nبەڕێز ڕئوف تیشک دەخاتە سەر ئەوەی کە پەرلەمان وەکو دەزگایەک نەیتوانیوە رۆڵێکی کارا بگێڕێت تا وەکو والە خەڵک بکات پەرۆش بن،\nسەرەرای ئەوەی هەڵبژاردنەکانی پەرلەمانی کوردستان گلەیی و گازەندەی زۆری بە دوای خۆیدا هێناوە لە ئەگەری ساختەکاری ، ئاستی دەنگدەرانیش وەک ئەم چاودێرە باسی دەکات کەم بووە و دەشڵێت "بەهۆی هەڵبژاردنی پەرلەمانی عێڕاق و گؤڕینی ئەنجامەکانی هەڵبژاردن، خەڵکی تووشی نائومێدی کردووەو کاریگەریشی لەسەر ئاستی دەنگدانی ئەمجارەش کردووە."\nلە لایەکی ترەوە محەمەد رەئوف وەکو چاودێرێکی سیاسی کە سەرپەرشتی ماڵپەری درەو میدیا دەکات، تیشک دەخاتە سەر ئەوەی کە پەرلەمان وەکو دەزگایەک نەیتوانیوە رۆڵێکی کارا بگێڕێت تا وەکو والە خەڵک بکات پەرۆش بن، وتیشی "هەڵبژاردنەکان ژمارەی کورسی و باڵانسی نێوان هێزە سیاسییەکانی تا رادەیەک گۆڕیوە، بەلام هەمان ئەو دەمو چاوانە، هەرێمی کوردستان بەڕێوە دەبەن و هیچ گۆڕانکارییەک روو نادات، لەم ناوچەیەو خۆرهەڵاتی ناوەڕاستیش هەرگیز هەڵبژاردن گۆڕانکاری نەهێناوە."\nلە بەشێکی وتوێژەکەدا باس لەوەش دەکات کە بەر لە هەڵبژاردن دیارە کە پارتی و یەکێتی حکومەت پێک دەهێنن، هەروەها قسەش لەسەر نەبوونی کاریگەری ئەو دەنگە نارازیانەش دەکات کە لە پەرلەماندا بوون " ئەو حیزبە ئۆپۆزسیۆنانەش بەهۆی کۆنەبونەوەیان لە فراکسیۆنێکدا دژی ئەو دوو لایەنە، کاریگەرییەکانیان لاوازە."\nوتووێژ - محەمەد رئوف


له دین لادان\nئێمه له‌م زه‌مانه‌ی خۆماندا، زۆر جۆر شیرك له‌ناو ئه‌و كه‌سانه‌دا ده‌بینین كه لافی ئیسلامه‌تی و یه‌كخواناسی لێ ده‌ده‌ن. پله به پله‌ی شیرك به‌چاوی خۆمان له هه‌ڵس و كه‌وتیاندا ده‌بینین.. ئه‌مڕۆ خه‌ڵكی جۆره‌ها خوایان هه‌یه كه ناویان (نه‌ته‌وه) و(نیشتمان) و(گه‌ل) و.. هتد. ئه‌مانه هه‌مووی بتن. بەڵام وه‌كو شێوه ساده‌كه‌ی جاهیلییه‌تی جاران په‌یكه‌ری دارو به‌ردی بۆ دانه‌تاشراوه. بەڵام هه‌ر هه‌موویان سیفاتی خوایه‌تیان بۆ دانراوه. قوربانیان بۆ ده‌كریت و خوین و گیان له پێناویدا ده‌درێت. هه‌ر وه‌كو كه له به‌رده‌م بته‌كانی پێشوودا سه‌ر ده‌بڕران. خه‌ڵكی ئه‌مڕۆش باوه‌ڕیان به بوونی خوا هه‌یه. بەڵام ته‌علیماته‌كانی ده‌خه‌نه پشت گوێ! و شه‌ریعه‌ته‌كه‌ی ده‌خه‌نه كه‌نار! له كاتێكدا كه ته‌علیمات و داواكاریه قورسه‌كان ئه‌و بتانه به (پیرۆز) ده‌زانن، گه‌رچی پێچه‌وانه‌ی فه‌رمان و شه‌ریعه‌ته‌كه‌ی خواشن! بگره زۆرجار هه‌ر به ته‌واوی واز له شه‌رعی خوا ده‌هێنرێت.. جا ئه‌گه‌ر ئه‌مه خوایه‌تی نییە‌و ئه‌مه‌ش شیرك نییە‌و ئه‌وانه‌ش موشریك نین؟! ئه‌دی فره خوایه‌تی و شیرك و موشریك چین و كێن و چۆنن؟! ئه‌مانه هه‌مووی شیركن و له جاهیلییه‌ته بۆگه‌نه‌كه‌ی ئه‌مڕۆدا بوونه‌ته دیارده‌و رواڵه‌ت و جه‌وهه‌ر.. جاهیلییه‌تی پێشوو زۆر له جاهیلییه‌تی ئه‌مڕۆ به ئه‌ده‌بتر بوون چونكه له جاهیلییه‌تی پێشوودا ئه‌و بتانه -له جێی خوا- داده‌نران و قوربانیان بۆ ده‌كرا، وه‌ك شه‌ریكی خوا داده‌نران.. واته هاوبه‌شی بوون و دەسەڵاتی خوا بوون.. له هه‌ست و سۆزی خه‌ڵكه موشریكه‌كه‌ی پێشوودا، خوای گه‌وره هه‌ر پاك و به‌ڕێزو بێ خه‌وش ده‌ژمێررا.. بەڵام له جاهیلییه‌تی ئه‌مڕۆدا ئه‌و بتانه به به‌رزترو به‌ڕێزتر داده‌نرێن! داواكاری و فه‌رمانه‌كانی ئه‌و بتانه - بێ چه‌ندوچوون و بێ سڵكردنه‌وه- راده‌په‌ڕێنرێن. كه‌چی شه‌ریعه‌ته‌كه‌ی خوا وازی لێ ده‌هێنرێت و كار كه‌نار ده‌كرێت! ئێمه خۆمان هه‌ڵده‌خه‌ڵه‌تێنین گه‌ر واحساب بكه‌ین كه بتپه‌رستی ته‌نها له‌و شێوه ساده‌و ساویلكه‌ی بت دانان و په‌رستن و قوربانی بۆ كرنه‌كه‌ی جارانه!\nیان وابزانین ته‌نها ئه‌و جۆره په‌رستن و نه‌زر بۆ كردن و چه‌مانه‌وه كڕنووش بۆ بردنه‌ی جارانه، یان وابزانین هه‌ر به‌و ئیعتباره‌ی جارانن كه گوایه تكاكار (شافع)ی لای خوای په‌روه‌ردگارن!\nله ڕاستیدا ئه‌وه‌ی كه گۆڕاوه ته‌نها جۆری بت و شێوه‌ی بتپه‌رستیه‌كه‌یه. چونكه دروشمی په‌رستنه‌كان ئاڵۆزتر بوون، ناونیشانی نوێیان لێنراوه.. ئه‌مما حه‌قیقه‌تی شیركه‌كه هه‌ر وه‌كو خوی ماوه. ئا ئه‌مه‌یه كه ده‌بێت ئاگادار بین و خه‌ڵکیشی لێ ئاگادار بكه‌ینه‌وه. نه‌هێڵین راستی نه له خۆمان و نه له‌و خه‌ڵكه‌ش بشێوێت، نه‌بادا ئێمه‌و ئه‌وانیش فریوی دوژمنان بخۆین خوای گه‌وره فه‌رمانی به غیره‌ت و پیاوه‌تی و داوێن پاكی و چاكه‌خوازی داوه. بته‌كانی سه‌رده‌میش (پاره) و(به‌رهه‌م) و(نه‌ته‌وه)و (نیشتمان)و هتد.. فه‌رمان ده‌ده‌ن به ڕووتیی ئافره‌ت و له‌ش فرۆشییان و چه‌وسانه‌وه‌و ڕوتانه‌وه‌ی میلله‌تان.. باشه ئه‌و خوایه كامه‌یه كه ده‌بێت فه‌رمان وته‌علیماتی راپه‌ڕێنرێت؟ خوای په‌روه‌ردگاره یان ئه‌م بته نوێیانه‌ی سه‌رده‌م كه له جێی خوا دانراون؟!\nخوای گه‌وره فه‌رمانی داوه كه دەبێت ئه‌و عه‌قیده‌یه‌ی په‌یوه‌ندی هه‌موو خه‌ڵكی به یه‌كه‌وه ده‌به‌ستێت هه‌ر عه‌قیده بێت وبه‌س. بەڵام بتی نوێ (نه‌ته‌وایه‌تی) یان (نیشتمان) فه‌رمان ده‌ده‌ن كه ده‌بێت په‌یوه‌ندی عه‌قیده له نێو تاكی كۆمه‌ڵگه‌كاندا دوور بخرێته‌وه! ده‌بێت (نه‌ژاد) یان (هه‌ستی نه‌ته‌وایه‌تی) ببێته ئاڵقه‌ی په‌یوه‌ندی نێوان خه‌ڵكی!! باشه ئه‌و خوایه كامه‌یه كه ده‌بێت فه‌رمان و ته‌علیماتی راپه‌ڕێنرێت؟ خوای په‌روه‌ردگاره یان ئه‌م بته نوێیانه‌ی سه‌رده‌من كه له جێی خوای گه‌وره دانراون؟!.\nئه‌مانه هه‌مووی نموونه‌ی ئه‌و گۆڕانانه‌ن كه له‌سه‌ر زه‌مینی ئه‌مڕۆدا ڕوویان داوه. كه له ڕاستیدا حه‌قیقه‌ته‌كانی بت په‌رستی ئه‌مڕۆ ده‌رده‌خه‌ن. حه‌قیقه‌تی بته‌كان ده‌رده‌خه‌ن. ئه‌و بته نادیارانه‌ی له جێی بته كۆنه دیاره‌كان دانراون و ده‌په‌رسترێن.. بۆیه ده‌بێت زۆر به حه‌زه‌ر بین هه‌ڵ نه‌خه‌ڵه‌تێین، فریوو نه‌درێین. ده‌بێت چاك بزانین كه شیرك و بتپه‌رستی وه‌كو جارانی نه‌ماوه له شێوە‌یه‌كی ساده‌و ساویلكه‌دا بێت.. شیرك و بتپه‌رستی هه‌ر به‌رده‌وامه و هه‌ر ماوه. بەڵام شێوازو دیارده‌و ڕواڵه‌تی بت و بتپه‌رستیه كه گۆڕاوه.\nئه‌گه‌ر شه‌یتانه‌كانی جن و مرۆڤ له ژیری مرۆڤایه‌تی بگه‌ڕێن تا سه‌ربه‌ستانه ئه‌م واقیعه ببینێت، هه‌رگیز پێی رازی نابێت و نایه‌وێت. بەڵام ئه‌وی رێی لێ ده‌گرێت هه‌واوهه‌وه‌س و ئاره‌زووی سه‌رانی گومڕایی و فریودانن. ئه‌وانه‌ی وایان كردووه كه كۆمه‌ڵگه‌ی مرۆڤایه‌تی - دوای چوارده سه‌ده‌ی ته‌واو له هاتنه خواره‌وه‌ی قورئان- ئاوا واز له دین بهێنێت و هه‌ڵگه‌ڕێته‌وه‌و له‌م شێوه نوێیه‌ی جاهیلییه‌تدا بكه‌وێته‌وه شیرك و هاوبه‌ش بۆ خوا بڕیار بدات.. له‌و شه‌ریكه بێ دەسەڵاتانه‌ی هیچیان له‌م گه‌ردوونه‌دا دروست نه‌كردووه، به‌ڵكو خۆیان دروست كراون. كه ناتوانن لایه‌نگری هیچ كه‌سێك ببن و سه‌ری خه‌ن، خۆشیان پێ سه‌ر ناخرێت وه‌ك خوای گه‌وره ده‌فه‌رموێ: (أَيُشْرِكُونَ مَا لاَ يَخْلُقُ شَيْئاً وَهُمْ يُخْلَقُونَ وَلاَ يَسْتَطِيعُونَ لَهُمْ نَصْرًا وَلاَ أَنفُسَهُمْ يَنصُرُونَ)الأعراف/۱۹۲واته: یان هاوبه‌شی وا بۆ خوا بڕیار ده‌ده‌ن كه هیچیان دروست نه‌كردووه، به‌ڵكو خۆیان دروست كراون. هاوبه‌شی وا بۆ خوا بڕیاڕ ده‌ده‌ن كه ناتوانن وه‌ده‌ست بهێنن وخۆشیان هه‌ر سه‌رناكه‌ون..\nكۆمه‌ڵگه‌ی مرۆڤایه‌تی ئه‌مڕۆی هه‌روه‌كو دوێنێی پێویستی به‌وه هه‌یه به‌م قورئانه بدۆزرێته‌وه پێویستی به كه‌سێكه سه‌ركردایه‌تی بكاته‌وه تا جارێكی تر له‌جاهیلییه‌ته‌وه بیهێنێته‌وه به‌ره‌و ئیسلام. تا له شه‌وه زه‌نگی تاریكی كوفره‌وه بیباته‌وه به‌ره‌و ئاسۆی روناكی باوه‌ڕ.. پێویستی به كه‌سێكه بێته‌وه سه‌رله نوێ به‌م دینه دڵ و ژیری و دیدو بۆچوونی له‌م بتپه‌رستیه نوێیه، له‌م بێ مێشكیه نوێیه‌ی دیسان تێیدا جمه‌ی دێت رزگاری بكات. هه‌ر وه‌كو له یه‌كه‌م جاردا هه‌ر به‌م دینه رزگاری كرد بوو.. تا دڵ و ده‌رونه‌كان به باوه‌ڕهێنان به حه‌قیقه‌تی یه‌كخواپه‌رستی ئاوه‌دان ببێته‌وه‌و هه‌ست و هۆشی پێ بخروشێته‌وه. تا نه‌وه‌ی نوێی مرۆڤایه‌تی ئه‌م گه‌شته دووره‌ی سه‌رزه‌مینی له‌به‌ر رۆشنایی رێنمایی خوادا ببڕێت.. بڕوات و چاوی له ته‌نها ئه‌ستێره‌كه‌ی ئاسۆی ژیان بێت و له‌ڕێ لانه‌دات. بڕوات و پشتی به ته‌نها سه‌رچاوه‌كه‌ی بوون ببه‌خشێت له ژیان و هێزو رۆزیدا ته‌نها سه‌رچاوه‌ی سودو زیان.. ته‌نها سه‌رچاوه‌ی دان و نه‌دان.. تا له گه‌شتی درێژ خایه‌نی به‌ره‌و ئه‌و سه‌رچاوه‌یدا رێك و راست بڕوات. به‌ره‌وخوا.. هه‌ر له‌وێشه‌وه وه‌رگرێت و له‌سه‌ر رێبازی ئه‌ویش بڕوات.. لا نه‌كات به‌لای رێچكه‌ی ته‌نگه‌به‌رو بنبه‌ست با ئاڵ و واڵاو رازاوه‌ش كرا بن.. تا دڵنیا ترو هێمنتر بێت له گه‌شتی گه‌یشتنه هیواو ئامانج.. بڕوات و به‌حه‌زه‌ر بێت. بزانێت گه‌وره‌كه‌ی چی پێ خۆشه ئه‌نجامی بدات و چی پێ ناخۆشه توخنی نه‌كه‌وێت.. جا ئه‌گه‌ر به‌م رێبازه‌و به‌ره‌و ئه‌و ئاواته‌ی پشتی به‌و سه‌رچاوه له‌بن نه‌هاتووه به‌ست و كه‌وته رێ، گومانی تێدا نییە كه هه‌موو ووره‌و ووزه‌ی له‌و رێیه‌دا سه‌رف ده‌كات.. چونكه له‌و حاڵه‌ته دابینه‌دا، پێی له‌سه‌ر زه‌مین قایمه‌و چاویشی له خوای تاك و ته‌نهای زه‌وی و ئاسمانه‌كان بڕیووه.. خوای گه‌وره ده‌فه‌رموێ: (ضَرَبَ اللَّهُ مَثَلًا رَّجُلًا فِيهِ شُرَكَاء مُتَشَاكِسُونَ وَرَجُلًا سَلَمًا لِّرَجُلٍ هَلْ يَسْتَوِيَانِ مَثَلًا الْحَمْدُ لِلَّهِ بَلْ أَكْثَرُهُمْ لَا يَعْلَمُونَ)الزمر/۲۹ واته: خوای گه‌وره نموونه‌ی دوو پیاوی كۆیله ده‌هێنێته‌وه. كه یه‌كێكیان كۆیله‌ی چه‌ند كه‌سێكه، كه هه‌میشه ناكۆكییانه له‌سه‌ری. دووه‌میشیان كۆیله‌ی یه‌ك كه‌سه. ئایا هه‌ردوو كۆیله‌كه وه‌ك یه‌كن؟ سوپاس بۆ خوا. بەڵام زۆریان نازانن.\nخوای گه‌وره ئه‌م نموونه ده‌هێنێته‌وه: نموونه‌ی به‌نده‌یه‌كی یه‌كخواپه‌رست و به‌نده‌یه‌كی فره خواپه‌رست. به‌نده‌یه‌كیان كۆیله‌ی چه‌ند كه‌سێكه، هه‌ر یه‌كه‌یان خاوه‌ن حه‌زو ئاڕاسته‌یه‌كه له ناو خۆیاندا ناكۆكییانه له‌سه‌ری و ئه‌ویش سه‌رگه‌ردان ماوه، نازانێت ڕوو له كامیان كات و به قسه‌ی كامیان بكات!! هه‌ر یه‌كه‌یان به‌جۆرێك ئاڕاسته‌ی ده‌كه‌ن و هه‌ر یه‌كه‌یان جۆره فه‌رمانێكی به‌سه‌ردا ده‌ده‌ن. ئه‌ویش له نێوان ئه‌م هه‌موو فه‌رمان و به‌رهه‌ڵستیه‌ی ئه‌و بكه‌و ئه‌ویان مه‌كه‌دا سه‌رگه‌ردانه‌و نازانێت كامیان ئه‌نجام بدات. واقی وڕماوه.. سه‌ری سوڕماوه. له‌سه‌ر هیچ رایه‌ك خۆی پێ راناگیرێت! ناشتوانێت ئه‌م هه‌موو هه‌واو هه‌وه‌سه دژ به‌یه‌ك و تێكچڕژاوانه لێك هەڵاوێرێت و پێكه‌وه بیان سازێنیێت. ئه‌مه یه‌كێكیانه. ئه‌وی تریشیان: كۆیله‌ی یه‌ك كه‌سه. ده‌زانێت چ فه‌رمانێكی به‌سه‌ردا ده‌ده‌ن، چی لێ داوا ده‌كه‌ن بۆیه خێرا وه‌ری ده‌گرێت ورای ده‌په‌ڕێنێت، پاشان دڵنیاو هێمنانه ستار ده‌گرێت و ده‌حه‌وێته‌وه. چونكه له‌سه‌ر یه‌ك به‌رنامه‌و یه‌ك پڕۆگرامی رۆشن و به‌ره‌و هیواو ئامانجێكی دیار هه‌نگاو ده‌نێت .\n2012 جار خوێندراوه‌ته‌وه


06/05/2021 | 1114 جار خوێندراوەتەوە\nکێ چ دەڵێ با بڵێ، لە کۆی پێنج دادوەرەکەی دادگای پێداچوونەوە، سێیان پارتین و هەر ئەو سێیەش بڕیاری دادگایی تاوانەکانیان تەئیید کرد. ئەو دادوەرانە پێش ئەوەی نوێنەری کەس بن، نوێنەری حزبەکانی خۆیانن و بۆیەش حزب لەوێی داناون تا پارێزەری مەساڵحی حزب بن .\nکەواتا پارتی بڕیاری داوە .\nئەو کردەوانەی کە وەکو تاوان بەسەر ئەو سزادراوانەدا کراوەتە ماڵ رەنگبێ یەکێک بێت لە گەورەترین سکانداڵەکانی مێژوو کە بەناوی قانونەوە تۆمار کرابێت. چونکە نەک هەر هیچ دەققێک لە قانوندا نییە پشتیان پێ بەستبێت، بگرە رێگا خۆشکەرە بۆ قەیرانێکی سیاسیی گەورە بە تایبەت لەگەڵ ئەمریکا وئەوروپا! جا فەرقی ئەو قەرارە لەگەڵ موشەکەکانی حەشد چین کە بە باڵیۆزخانەی ئەمریکاوە دەنرێن لە بەغدا؟\nمەسەلەی دانیشتن لەگەڵ کۆنسوڵ و سەردانی کۆنسوڵخانە وەکو تاوان وێنا کراوە و ئینجا داوا لە دیندار زێباریش دەکرێ کە بۆ ئەو وڵاتەنەی روون بکاتەوە کە ئەوانە جاسوس بوونە و ئەوە قەراری دادگایە !\nئایا پارتی بەدوای تۆڵەکردنەوە لە ئەمریکایە؟ ئەگەر تۆڵەکردنەوە نییە ئەوە سوکایەتیکردنە بە ئەمریکا و ئەڵمانیا کە بە هێزی ئەوان هەرێم هێشتا نوززەیەکی تێدا ماوە. باوەڕ ناکەم نوێنەرایەتیی ئەو وڵاتانە و خودی وڵاتەکان وا بە هاکەزایی بەسەر ئەو ئەوەدا تێپەڕن .\nقسەیەک هەیە دەڵێ کوڕەکان باجی هەڵەی باوکەکانیان دەدەنەوە، بەڵام لە راستیدا لە کوردستان باوکەکان باجی هەڵەی کوڕەکانیان دەدەنەوە.


- 2/10/2020 9:51:00 AM 39340 جار خوێندراوەتەوە\nملیاردێری دیاری ئەمریکی بیل گەیتس، کە یەکێکە لە هەرە دەوڵەمەندەکانی جیهان لە ئێستادا دەخوازێت یەکەمین کەشتی تایبەتی خۆی لە جیهاندا کە بە هایدرۆجین کار دەکات بەرهەمبهێنێت و بۆ ئەوەش تێچوەیەکی بەرچاوی بۆ تەرخانکردوە.\nبیل گەیتس کە هاوکات دامەزرێنەری کۆمپانیای مایکرۆسۆفتە دەبێتە یەکەمین کەس کە بوەتە خاوەنی کەشتییەکی بەو تایبەتمەندیانەوە، کەشتییکە بە جۆرێکە مەلەوانگەیەک، شوێنی نیشتنەوەی فڕۆکە، بنکەیەکی تەندروستی و شوێنی وەرزشکردنی تێدایە.\nتێچوی کەشتییەکە دەگاتە 644 ملیۆن دۆلار و درێژیەکەی 112 مەترە\nلەو بارەیەوە رۆژنامەی گاردیان بڵاویکردوەتەوە، تێچوی کەشتییەکە دەگاتە 644 ملیۆن دۆلار و درێژیەکەی 112 مەترە، بۆ یەکەمجاریش ئەو کەشتییە لە پێشانگای ساڵانەی کەشتییەکاندا لە مۆناکۆ پیشاندراوە کە لەلایەن کۆمپانیای "سينۆت"ی هۆڵەندییەوە دیزاینکراوە.\nهەروەها کەشتییەکە لە پێج نهۆم پێکهاتوە و 14 کەس لە خۆدەگرێت لەگەڵ 31 کەس لە کارمەندانی خزمەتگوزاری، تایبەتمەندییەکی دیکە کەشتییەکە ئەوەیە دۆستی ژینگەیە و لە رێگەی وزەی هایدرۆجینەوە کار دەکات.\nساڵی 2024 کەشتییەکە یەکەم گەشتی خۆی لە شاری لەندەنەوە بۆ نیویۆرک ئەنجام دەدات\nجیاوازی سەرەکی کەشتییەکەش ئەوەیە لە دو نهۆمی بەشی خوارەوەیدا شوێنێک بۆ هەڵگرتنی خۆراک بە بڕی 28 تەنی هەیە و بەبونی سیستەمێکی سارد و گەرمی روپۆشکراوە، چاوەڕوان دەکرێت ساڵی 2024 کەشتییەکە یەکەم گەشتی خۆی لە شاری لەندەنەوە بۆ نیویۆرک ئەنجام بدات بەبێ ئەوەی دوبارە پێویستی بە وەزپڕکردنەوە هەبێت.\nبیل گەیتس کە لە ئێستادا تەمەنی 64 ساڵە و لە ریزبەندی دوەم دەوڵەمەنترین پیاوی جیهاندایە، سامانەکەی بە 118 ملیار دۆلار مەزەندە دەکرێت، گەیتس و خێزانەکەی زۆربەی کات بۆ پشوەکانیان کەشتییە گرانبەهاکانیان بە کرێ گرتوە و خاوەن کەشتی خۆیان نەبون، پێشوتریش لە گەشتیكدا بۆ ناوچە گەشتیارییەکانی ئیتاڵیا ئەو کەشتییانەی بە کرێیان گرتوە بەهاکەی 330 ملیۆن دۆلار بوە.


شەپۆلێکی نوێی هێرشی تیرۆریستان تا کۆتایی ئەمساڵی زایینی - Mehr News Agency\nAP ١٣٩٨ Mordad ١٢ ١٨:٢٣\nNews Code 27728\nڕێکخراوی نەتەوە یەکگرتووەکان هوشداری دا؛\nشەپۆلێکی نوێی هێرشی تیرۆریستان تا کۆتایی ئەمساڵی زایینی\nڕێکخراوی نەتەوە یەکگرتووەکان هوشداری دا کە بە زوویی شایەدی شەپۆلێکی نوێی توندتیژی و هێرشی شیمانەیی تیرۆریستانی نێودەوڵەتی بەر لە کۆتایی ئەمساڵی زایینی دەبین.\nبە ڕاپۆرتی ئاژانسی هەواڵی مێهر بە گێرانەوە لە گاردیەن، چاودێرانی ئەنجومەنی ئاسایشی ڕێکخراوی نەتەوە یەکگرتووەکان سەرەڕای وەستانی ئەمدواییەی هێرشگەلی تیرۆریستی، لە ڕاپۆرتێکدا لەبارەی تەڤلبوونی نزیکەی ٣٠ هەزار بیانی بە "خەلافەت"ی داعش، سەبارەت بە سەرهەڵدانەوەی بزووتنەوەی ڕادیکاڵیزمی جیهانی هوشداریان دا.\nلەو ڕاپۆرتەدا هاتووە: دوورنوێنی ئەو بزووتنەوەگەلە تا داهاتوویەکی چاوەروان کراو یەکێکە لە نیگەرانییە نێودەوڵەتییەکان. هەندێک مومکینە تەڤلی ئەلقاعیدە یان گرووپگەلی تیرۆریستیی دیکە بن. هەندێکیشیان پێدەچی رێبەریی ملیشاکان لە ئەستۆ بگرێت و وەک هۆکاری توندوتیژی دەرکەونەوە.\nچاودێرانی ئەنجومەنی ئاسایشی ڕێکخراوی نەتەوە یەکگرتووەکان لە درێژەدا بیریان هێناوەتەوە: ئەگەرچی خەلافەتی جوگرافیایی داعش لە ناو چووە، ئەندامانی ڕێکخراوی نەتەوە یەکگرتووەکان لەوەدا ڕێککەوتوون کە زۆربەی هۆکارەکانی سەرهەڵدانی داعش هێشتاش لە ئارادان و ئەوە بەو واتایە کە چیدی بێدەنگی داعش و ئەلقاعیدە و گرووپە هاوشێوەکانیان درێژەی نابێت.\nڕاپۆرتەکە بە پێشبینی تەڤلبوونی نزیکەی ٦ هەزار کەس لە هاووڵاتیانی ئەورووپی و رۆژئاوایی بە ڕیزە نهێنییەکانی داعش و گرووپە توندئاژۆکانی دیکەی عێراق و سووریا و بەهرەمەند بوونی داعش لە داراییەکی ٥٠ تا ٣٠٠ ملیۆن دۆلاریی لە داهاتووەکانی پێشووی، باسی لەوەش کردووە: ئەگەر داعش کات و پێگەی گونجاوی بۆ هەڵمەتی دەرەکی هەبێت، جگە لە هێرشە ئاساییەکانی، دەتوانێ هێرشگەلی نێودەوڵەتیش ئەنجام بدا و ئیدارە بکات.\nچاودێرانی ئەنجومەنی ئاسایشی ڕێکخراوی نەتەوە یەکگرتووەکان وێرای ئاماژە بە چالاکیگەلی پڕۆپاگاندایی گرووپگەلی تیرۆریستی لە قەوارەی "خەلافەتی مەجازی"، ڕاشیگەیاند: کەمبوونەوەی هێرشگەلی تیرۆریستان لە ئێستا زۆر درێژە ناخایێنێت و ڕەنگە تا کۆتایی ئەمساڵی زایینی درێژەی بێت.\nهێرشی هاوپەیمانی عەرەبستان بۆ سەر یەمەن\nباڵوێزخانەی ئێران لە سەنعا


8/5/2021 - 12:16\nهه‌ر تاكێكی كۆمه‌ڵگا پێویستی به وشیاریی یاسایی هه‌یه، بۆ ئه‌وه‌ی ئه‌رك و مافه‌كانی خۆی به باشی بزانێ. هونه‌رمه‌ندانی كوردستانیش زۆر پێویسته ئه‌و وشیاریی یاساییه‌یان هه‌بێ و بزانن ئه‌ركیان چییه و مافه‌كانیشیان چین، بۆ ئه‌وه‌ی له‌و به‌رهه‌م و كارانه‌ی پێشكه‌شی ده‌كه‌ن، مافه‌كانیشیان پارێزراو بێ و سوودی مادی و مه‌عنه‌وییان پێ بگات.\nزۆر جار له راگه‌یاندنه‌كان، هونه‌رمه‌ندان گله‌یی ئه‌وه ده‌كه‌ن كه به‌رهه‌مه‌كانیان كۆپی ده‌كرێ و مافیان ده‌خورێ و هیچ یاسایه‌كیش نییه مافه‌كه‌یان بۆ بگێڕێته‌وه، به‌بێ ئه‌وه‌ی هونه‌رمه‌نده‌كه، یان راگه‌یاندكاره‌كه زانیارییان هه‌بێ، كه به‌ڵێ له ساڵی 2012ه‌وه له په‌رله‌مان یاسا بۆ پاراستن و زامنكردنی مافی هونه‌رمه‌ندان بۆ پاراستنی به‌رهه‌مه‌كانیان ده‌رچووه، به‌ڵام گرفته‌كه لێره‌دایه، چه‌ند هونه‌رمه‌ند ئه‌و وشیاریی یاسایی و ئه‌و زانیارییه‌ی هه‌یه؟ هه‌روه‌ها تا ئێستا چه‌ند هونه‌رمه‌ند، كه به‌رهه‌مه‌كه‌یان بردراوه، په‌نای بردووه‌ته به‌ر یاسا و دادگا، جا چ له رێگای وه‌زاره‌تی رۆشنبیری و لاوان بووبێ، یانیش له رێی سه‌ندیكای هونه‌رمه‌دانه‌وه، بۆ ئه‌وه‌ی مافی خۆی وه‌ربگرێته‌وه؟ ئه‌وه‌ی من بیزانم و ئاگام لێ بێ له په‌نجه‌ی ده‌ست تێپه‌ڕ نابن، ئه‌و هونه‌رمه‌ندانه‌ی كه‌یسی خۆیان بردووه‌ته دادگا.\nبۆیه زۆر به پێویستی ده‌زانم، به‌ر له هه‌ر شتێك وشیاریی یاساییمان هه‌بێ و ئاگاداری ئه‌وه‌ش بین، كه یاسایه‌ك بۆ پاراستنی به‌رهه‌مه‌كانمان هه‌یه، پێویستیشه چه‌ند پارێزه‌رێكی شاره‌زا له‌ژێرخانی كلتوری هه‌بن، بۆ ئه‌وه‌ی له حاڵه‌تی پێشێلكاری و په‌نابردنه به‌ر یاسا، ئه‌و پارێزه‌رانه داكۆكیی له مافی هونه‌رمه‌ندان بكه‌ن.


وتووێژ:کۆلۆرادۆ - ویکیپیدیا، ئینسایکڵۆپیدیای ئازاد\nمن ئێستا دەستکاری 2 بەستەری دەرەکیم کرد لەسەر کۆلۆرادۆ. تکایە بەسەر دەستکارییەکەمدا بچۆرەوە. ئەگەر ھەر پرسیارێکت ھەیە، یان پێویستتە کە وا لە بۆتەکە بکەیت بەستەرەکان، یانیش ھەموو پەڕەکە فەرامۆش بکات، تکایە سەردانی پرسیارە دووپاتکراوەکان بکە بۆ وردەکاری زیادتر. من ئەم دەستکارییانەم ئەنجام داوە:\nئەرشیڤێکی نوێ https://archive.is/20151130184535/http://archive.9news.com/news/local/story.aspx?storyid=66238&catid=222 زیاد کرا بۆ http://archive.9news.com/news/local/story.aspx?storyid=66238&catid=222\nئەرشیڤێکی نوێ https://web.archive.org/web/20111015012701/http://egsc.usgs.gov/isb/pubs/booklets/elvadist/elvadist.html زیاد کرا بۆ http://egsc.usgs.gov/isb/pubs/booklets/elvadist/elvadist.html\nکاتێکی شاد!—InternetArchiveBot (سکاڵاکردنی کێشە) ٢٣:٤٣، ٢ی ئەیلوولی ٢٠١٧ (UTC)\nمن ئێستا دەستکاری ١ بەستەری دەرەکیی کۆلۆرادۆم کرد. تکایە بەسەر دەستکارییەکەمدا بچۆرەوە. ئەگەر ھەر پرسیارێکت ھەیە، یان پێویستە کە وا لە بۆتەکە بکەیت بەستەرەکان، یانیش ھەموو پەڕەکە فەرامۆش بکات، تکایە سەردانی پرسیارە دووپاتکراوەکان بکە بۆ وردەکاری زیادتر. من ئەم دەستکارییانەم ئەنجام داوە:\nئەرشیڤێکی نوێ https://web.archive.org/web/20160219004405/http://quickfacts.census.gov/qfd/states/08000.html بۆ http://quickfacts.census.gov/qfd/states/08000.html زیاد کرا\nکاتێکی شاد!—InternetArchiveBot (سکاڵاکردنی کێشە) ١٤:٢٦، ٦ی نیسانی ٢٠٢٠ (UTC)\nوەرگیراو لە «https://ckb.wikipedia.org/w/index.php?title=وتووێژ:کۆلۆرادۆ&oldid=671683»\nئەم پەڕەیە دواجار لە ١٤:٢٦ی ٦ی نیسانی ٢٠٢٠ نوێ کراوەتەوە.


دکتۆر سەردار عەزیز : نا بۆ بە عەرەبکردنی سلێمانی . – WTARIKURD\nکردنەوەی دەرگای نیشتەجێبونی هەمیشەیی ، بێسنوری عەرەب ، لە سلێمانی ، بڕیارێکی ترسناکە بۆ سەر ئاسایشی نەتەوەیی و نیشتمانی و کەلتوری ئێمە وەک کورد . له ئەنجامدا بڕیارێکە دژ بە بونی ئێمە وەک خەڵکێکی خاوەن تایبەتمەندی .\nئایا عەرەب کێن ؟\nکاتێک داعش هات بۆ شەنگال ، پێش ئەوە عەرەب و ئێزیدی پێکەوە دەژیان ، بە زۆری له میانەی پرۆسەی تەعریبدا . بەڵام دەک دیفاکتۆ بوبون بە دراوسێ . وەک ئێزیدیەکان خۆیان دەیگێڕنەوە ، یەکێک له لایەنە ئێجار ئازاراویەکانی ئەوەی بەسەریان هات لە سەر دەستی دەعش ئەوەبو که چۆن ئەو دراوسێ عەرەبانە یەکەم کەس بون دەستیان کرد بە لاقەکردنی کچ و ژنەکانیا ، بە بردنی ماڵەکانیان .\nئەو روداوە ، زۆر شتمان پێدەڵێت که پێویستە وانەی لێوەربگرین :\nیەکەم – عەرەب ئەو نەتەوەیەیە که بە زەبر و بە دڕندەیی هاتوەتە ئەم ناوچەیە ، ئەم کەلتورەی لێنابڕیت بۆ هەمیشە .\nدوەم – عەرەب هەرگیز جێگای باوەر پێکردن نین ، هەرکاتێک دەرفەتیان هەبو دڕندەیی و بەربەریەتی خۆیام پیادە دەکەن . ئەمە بەشێکە له سروشتی ئەو گەلە .\nسێیەم – عەرەب هەمیشە وەک جمgە لە گەڵ ئیسلامدا . هەمو موسوڵمانێک تا ئاستێ عەرەبە ، تا ئاینەکەت پتەوتربێت زیاتر عەرەبی . مێژوی ئەم ناوچەیە بریتیە لە مێژوی سڕینەوەی کەلتور و زمانی گەلانی ناوچەکە له رێگای دوانەی عەرەب و ئیسلامەوە .\nچوار – هەر لە پاریسەوە هەتا ستۆکهۆڵم له یەک تاکە وڵاتی ئەوروپی نابینێت عەرب ئینتگرەیشنی کردبێت ، یانی کەلتوری ئەوای وەرگرتبێت و بوبێتە بونەوەرێکی شارستانی . لە ڕاستیدا لێکۆڵێنەوەکان دەریدەخەن زۆربەی ئەو لێکۆڵینەوانەی کە بەهانە دەهێننەوە بۆ تیرۆر لە ئەوروپا گوایە دەرئەنجامی جیاکاریە ، بێبنەمان . زۆربەی زۆری ئەوانەی دەبنە تیرۆریست لە ئەوروپا بە هەموشێوەیەک سودمەندبون له خزمەتگوزاریەکانی وڵاتانی ئەوروپی . له ناو مەغریبی و جەزائیریەکاندا کە زۆربەی زۆریان کاری سەرەکیان دزی و موخەدەرات فرۆشتنە ، ئەوروپیەکان بە گاور ناودەبەن .\nپێنج – عەرەبی موسوڵمان خۆی بە باڵاتر دادەنێت له هەموکەس لە دونیا ، تەنها خۆی بە موسوڵمانی ڕاستەقینە دەزانێت ، ئەوانیتر شعوبین . خۆی بە بەهەشتی دەزانێت و ئەوانی تر بە دۆزەخی ، خۆی بە قسەکەری زمانی خوا دەزانێت و ئەوانی تر زمانی شەیتان . وەها بیردەکاتەوە کە هەمو دونیا موئامەرەی لێدەکات و هەرچی زانستی مرۆڤایەتی هەیە لە ئەوەوە دزراوە . ئەم نەخۆشیانە وەها لەم بونەوەرە دەکەن که ببێتە دڕندە.\nشەش – 99% عەرەب له هەمو چین و توێژەکان کورد بە مرۆڤ له قەڵەم نادەن . دو ساڵ لەمەوپێش لە گەڵ نۆزدە عەرەبدا بوم لە ستۆکهۆڵم هەر هەمویان دژ بو کوردبون .\nبە هاتنی لێشاوی عەرەب بۆ سلێمانی جۆری ژیان و کەلتور و خەسڵەتەکانی ئەو شارە بۆ هەمیشە دەگۆڕیت . گەر سلێمانی پڕ بێت له نیقاب ، ئیتر ناوێرێت ڕوی تێبکەیت . نیقاب که مانای کۆیلەیەتی . مانای ئەوەی :\nئەی موڵکی خۆم لە دوامەوە وەرە کەس بۆی نیە بتبینێت . چونکە تۆ تەنها موڵکی خۆمی . ئەم کەلتور کۆیلەگەریە ، دژە شارستانیە ، مەترسیە له سەر بونی ئێمە .\nبەهانەی هاتنی ئەمانە ئەوەیە , کە دەبنە هۆی بوژانەوەی ئابوری . ئەم بوژانەوەیە ئەگەر روبدات کورتخایەن دەبێت و سودی تەنها بۆ کەمینەیەکی مشەخۆرە . بەڵام زیانەکانی بۆ هەموان و درێژخایەن و هەتاهەتایین . شار تەنها بریتی نیە له کردەی ئابوری ، بەڵکو لەوە زۆر گرنگتر ئاسایشە ، جۆری ژیانە ، کەلتورە .\nئەم بڕیارەی پارێزگاری سلێمانی بڕیارێکی نابەجێ و سەقەت و دژە کوردە . دەبێت دەست بەجێ ڕابگیرێت .\nوەک لە ڕابوردودا ئاماژەمان پێدا ئێستا جەنگی دانیشتوان له عێراقدا بەڕێوەدەچێت . ئەم جەنگە پرۆسەیەکی پاکتاوی رەگەزیە بۆ گۆڕینی جوگرافیای خەڵكەکان بۆ دروستکردنی عێراقێکی نوێ له روی دیموگرافیەوە ، کە ببێتە بنەما بۆ شوناسێکی نوێ و جیوپۆلەتیکێکی نوێ . بەڵام ئەم رەهەندە ئاڵۆز و دور مەودایانە قورسن بۆ ئەوەی جەنابی پارێزگاری درکیان پێبکات .


سایکۆلۆژیای رەنگەکان لەسەر منداڵان.\nدکتۆر ( مۆرتـۆن ) لە کتێبەکەیدا ( هـێزی رەنگەکان )، دەڵێت : " دەشێت رەنگەکان لە بەندیخەنەکان و مەڵبەندەکانی لێکۆڵێنەوە و، مەڵبەندەکانی چارەسەری تووشبووانی خووگرتوو بە ماددە هۆشبەرەکان و، کەسە شەڕانییەکان بەکار بهێنرێت .. بۆ ئەوی هێور و ئارام و خاویان بکەنەوە " .\nچارەسەرکردنی نەخۆشییەکان بە رەنگەکان:\nزانیارییە نوێیەکانیش سەلماندیان .. کە رەنگەکان هێز بە لەش دەبەخشن، ئەم هێزەش تێکچوونی باری دەروونی و هەست و سوزداری راست دەکاتەوە .. لەوانەش رەفتاری سیکۆپاتی ( کە لەریزی مەیلی دوژمنکاریدا ریزبەندی دەکرێت .. تا رادەیەکی زۆریش دوورە لە پێنەگەیینی سۆزداری ) .\nرەش: بۆ زیاتر هەستکردن بە هێز، بۆ باوەڕبوون بەخۆ، بۆ کەمکردنەوەی گەرمایی بەرز لە لەشدا، ئارەزووی خواردن کەمتر دەکاتەوە ، بۆ داگرتنی کێشی زیاد.\nتەنانەت ڤیتامینەکانیش پەیوەندییان بە رەنگەکانەوە هەیە، دەبینین ئەو خواردنانەی کە رەنگیان زەرد یا سەوزە، وەک : لیمو، هەڵوژەی زەرد، کاهوو، بیبەری سەوز، دەوڵەمەندن بە ڤیتامین " سی " .. ئەو خواردنانەش کە سوورن وەک : تەماتە، سێوی سوور دەوڵەمەندن بە ڤیتامینی " بی، بی : ١٢ " خواردنی وەنەوشەیش ڤیتامین "ئی " سەوزەشدەوڵەمەندە بە ڤیتامین " دی " .\nلە کۆتاییدا هیوادارم، کە خوێنەرانی ئازیز سوود لەم بابەتە وەربگرن .. بە تایبەتیش دایکان و باوکان و مامۆستاکان و، هەموو ئەوانەی کە دڵسۆز و خەمخۆری منداڵانن.\n٢\_١٠\_٢٠١٥ - نەرویج


ئەرێ بەڕاست دەوڵەتی سەربەخۆی كوردیمان دەوێت؟!\nلە ئێستادا راگەیاندنی دەوڵەتی سەربەخۆی كوردی بۆتە دروشمێكی گەورە و گرانبەها و هەر ڕۆژەی لەلای سەركردەیەك یان حیزبێكی سیاسیەوە دەفرۆشرێتەوە بە میلەتەكەمان و هەریەكەیان موزایەدەی سیاسی پێوە دەكەن بۆ ئەوەی بتوانن كەمێك دەسكەوتی حیزبی بەدەستبهێنن و جەماوەریشی پێ هەڵبخڵەتێنن بۆ ماوەیەكی درێژتر..هەیە دەڵێت ئێستا كاتەكەی گونجاو نیە بۆ ڕاگەیاندنی ئەو دەوڵەتە و وازیلبێنن با هەر لەخەوی شیریندا بێت و خەبەری نەبێتەوە گوایە هۆكارە ناوخۆیی و دەرەكیەكان زەمینەیان بۆ ساز نەكراوە و خۆشمان لەو ئاست و پلەیەدا نین ببینە خاوەنی دەوڵەتی سەربەخۆ. هەشە دەڵێت قەیناكە باجارێ لە پێشەوە ڕای گشتی میلەتی لەسەر وەربگرین و بزانین چەند كەسمان لەگەڵدایە گەر دەوڵەتمان ڕاگەیاند و ئایا دەتوانین بەرگری لەمان و بوونی بكەین ؟ و پەنا دەباتە بەر خەولێخستن و هێوركەرەوەیەك كە ئەویش بە قەولی هەندێك پێیدەڵێن (( ڕاپرسی گشتی )) و بەقەولی هەندێكی تریان پێی دەڵێن (( گشت پرسی)).لەم هەرێمەی ئێمەدا (( باشوور)) هێشتا دەوڵەتی كوردی سەربەخۆ لە نێوان خەون بینین پێیەوە و دروشمبازی و موزایەدەی سیاسیدا مردار بۆتەوە. و لە ((ڕۆژئاواش ))دا خوویان گرتوە بە (( كانتۆن و خۆسەری ))یەوە و ئەمەشیان بەدڵنیایەوە ناگاتە ئاستی دەوڵەتی سەربەخۆ. لە ((باكوور))یش كە لە ئێستادا بۆتە كوانوی خەبات و قوربانیدان و پڕ ژیلەمۆی سوورەبووە لە ژێر پێی جاندرمەی توركیدا ئەوان هەر زوو وازیان لەدەوڵەتی سەربەخۆی كوردی هێنا و دروشمیان بۆتە هەرێم و فیدڕاڵیەت و لامەركەزی و ... هتد. كە ئەمیشیان بەدڵنیاییەوە ناگاتە ئاستی دەوڵەتی سەربەخۆ. ئەوە لە ((ڕۆژهەڵات ))یش بەداخەوە نەك خەون بینین بەدەوڵەتەوە سست و كڕ و نوستوە بەڵكو جەماوەر و حیزب و سەركردەكانیشیان نوستوون و بێئاگا لەو جەڕەیانەی كە لەناوچەكەدا هەیە غەرقی خەوێكی قووڵی بێئاگایی بونەتەوە و دەوڵەتی كوردی نەخەونە ونە دروشمە بەلایانەوە.\nبۆیە دەكرێت بپرسین لەم چوارچێوە بیر و باوەڕ و بەرنامە و دروشمبازیەی هەمواندا ، ئەرێ بەڕاست كورد دەوڵەتی كوردی سەربەخۆی گەرەكە؟ ئایا دەوڵەتی كوردی تاكتیكە یان ستراتیژ؟ ئایا ناوهێنانی دەوڵەتی كوردی تەنها بۆ بەكارهێنانی ناوخۆییە یان هەوڵی جدی و كردارەكیان بۆ داوە؟\nبەداخەوە ئەوەتا دوای 100 ساڵ لەخەبات دژی داگیر و دابەشكردنی كوردستانی گەورە تازەبەتازە هەریەكەمان لە ئاش و لە خەیاڵێكداین و تەنانەت لەسەر ئاستی نەتەوەش هاوكاری و پەیوەندی توندوتۆڵمان نیە و نەك هەرئەوەش بەڵكو هەریەكەمان بوینەتە داردەستی داگیركەرێك و دژی براكەی ترمان دەجەنگین و كەوتوینەتە كەمین و بۆسە نانەوە بۆ یەكتری و بەكار و كردەوە و گوتارمان ئاو دەكەینە ئاشی دوژمنانمانەوە و بەمەش تەنها نەتەوەكەمان زیانی پێدەگات و دوژمنانیش ئاسوودە و قازانج دەكەن.\nبۆیە دەڵێم ئەمە چ بێباكیەكە و چ سایولكەییەكە كە تازە بەتازە دەست دەبەین بۆ(( ڕیفراندم ))و وەرگرتنی ڕای گشتی میلەتەكەمان كە ئایات دەوڵەتمان دەوێت یان نا؟\nچونكە ئەوەی خوێنی كوردایەتی و ویژدانی زیندووی كوردایەتی و زەڕەیەك خۆشەویستی كورد و كوردستان لەناخیدا بێت هەرگیز بڕواناكەم كە دژ بە ڕاگەیاندنی دەوڵەتی سەربەخۆی كوردی بێت، تەنانەت خۆفرۆشەكانیش ئەو هەڵوێستەیان نابێت.. بۆیە پێموایە كە هیچ كات پێویست بە ڕاپرسی گشتی ناكات، تەنها لە دۆخێكدا نەبێت كە هەموو هەنگاوە یاساییەكانی نێودەوڵەتی تەواو كرابێت و پشتیوانی مادی و مەعنەوی ناوچەیی و نێودەوڵەتی فەراهەم كرابێت و بناغە و بنەمای سیاسی و ئابوری و سەربازی تۆكمە دابینكرابێت، و تەنها وەرگرتنی ڕای جەماوەر مابێت وەكو دۆكۆمێنت و داواكاریەك لەبەر چاوی هەموو دونیا ئەوكات ئاساییە كە ئەو هەنگاوەش بنرێت بۆ تەواو كردنی پڕۆسەی ڕاگەیاندنی دەوڵەتەكە و دانپیادانانی لەسەر ئاستی دونیادا.\nبەڵام لە ئێستادا چ پێویست بەو كارە دەكات كە هێشتا هەنگاوە سەرەتاییەكان نەنراوە بەو ئاڕاستەیەدا لەسەر ئاستی ناوچەكە و دونیاشدا،بەتایبەتیش لەم قۆناغەدا كە هەرێمەكەمان بە قەیرانێكی دارایی قوڵی كارەساتباردا گوزەر دەكات كە ناتوانین تەنها مووچەی فەرمانبەرانیش پەیدا بكەین سەرەڕای دەوڵەمەندی خاك و وڵاتەكەمان بە نەوت و كانزا و غازی سروشتی و كشتوكاڵ و گەشتیاری و پیشەسازی و ..هتد.بۆیە بەڕاستی بەرزكردنەوەی ئەم دروشمە و لەم كاتەدا تەنها ئەوەی لێدەخوێنرێتەوە كە بەنەفەسێكی حیزبایەتی تەسك و بۆ دەسكەوتێكی كەسی و حیزبی كاتی و تاكتیكی بەرزكراوەتەوە هەروەكو خۆشیان ڕایانگەیاندوە (( كە مەبەست لەم ڕیفراندۆمە ڕاگەیاندنی دەوڵەتی سەربەخۆی كوردی نیە)) ، بەداخەوە نیەتێكی ڕاستگۆیانە و ڕاستەقینەی كوردانەی لە پشتەوە نیە و هێشتا دەوڵەتی كوردی نەبۆتە ستراتیژێكی چەسپێنراو لە بیر و هۆش و بەرنامەی سەركردە و حیزبە سیاسیەكاندا.\nچونكە ئەم هەنگاوە گرنگ و زۆر هەستیارە و لەم ناوچە گرنگ و پڕ ململانێ و هەستیارەی ڕۆژهەڵاتی ناویندا لە پێشدا گەرەكە زەمینەسازی تەواوی بۆ بكرێت وەك ، كۆدەنگی سیاسی نیشتیمانی و نەتەوەیی ، و تەبایی و متمانە دروستكردنێكی پتەو لەسەر سەركردایەتی و جەماوەردا،و پتەوكردن و تۆكمەكردنی ناوماڵی كوردی لەڕووی سیاسی و ئابوری و سەربازی و كۆمەڵایەتی و ..هتد.وە و كاڵكردنەوەی سنورە دروستكراوەكان و بیناكردنی ژێرخانێكی ئابوری پتەو و دامەزراندنی تۆڕێكی پەیوەندی ناوچەیی و نێودەوڵەتی لەسەر ئاستی حكومەت و ڕێكخراوەكان و نێودەوڵەتیەكاندا و گرنگترین كاریش ڕاستگۆبوونە لەگەڵ خۆشمان و دونیاشدا بەوەی كە دیموكراسیخواز و ئازادیخوازی ڕاستەقینەین و گەرەكمانە ئاشتی و ئارامی ناوچەیی و نێودەوڵەتی بپارێزین و نابینە دەوڵەت و دەسەڵاتێكی توندڕەو و دەمارگیر وكۆنەپارێز و تیرۆریست.\nگەر ئەم هەنگاوانەمان نا ئەوا دەكرێت ئەو كات بڵێین كە ئامادەین بۆ ڕاگەیاندنی دەوڵەتی سەربەخۆی كوردی و ئەو كات تەنها كەمێك بوێری و دوور كەوتنەوە لە ترس و شەرمنی گەرەكە لەلایەن سەركردە سیاسیەكانەوە، ئەگینا بە پێچەوانەوە بەم بارودۆخە شڵەژاوە سیاسی و ئابوری و كۆمەڵایەتیەوە كە لە ئەنجامی سیاسەتی هەڵە و غرور و خۆبەزلزانین و حساب بۆنەكردنی ئەوانی تر و نیەتی قۆرخكاری دەسەڵات و پاوانخوازی و بەمیراتگرتنی دەسەڵات و بڕوانەبون بە دیموكراسیەت و ئاڵوگۆڕی ئاشتیانەی دەسەڵات و لە پێنانی یاسا و داموودەزگا شەرعیە هەڵبژێردراوەكان كە سەرجەمیان بونەتە هۆكاری ویرَانكردنی ناوخۆی ماڵی كوردی و لێكترازانی و دووركەوتنەوە لە یەكتری و لە ئێستادا لەجیاتی یەك و یەكگرتویمان بوینەتە دوو بەرەی دژ بەیەك تەنانەت لە سەر مەسەلەی ڕاگەیاندنی ئەو دەوڵەتە چاوەڕوانكراوەی كە وەكو ((گۆدۆی )) لێهاتوە وهەر دەرناكەوێت و تەنها چاوبڕكێ و سەرەتاتكێمان لەگەڵدا دەكات.\nبۆیە بەم خوێندنەوەی نیەت و بەرنامە و واقیعی حاڵی سیاسی و ئابوری و كۆمەڵایەتی هەرێمەكەمان و تەواوی كوردو كوردستان بێت ئەوا نەك لە یادی 100 ساڵەی داگیر و دابەشكردنی كوردستاندا ناتوانین دەوڵەتی كوردی سەربەخۆ ڕابگەیەنین بەڵكو بۆ چەند دەیە ساڵێكی تریش دەبێت هەر لەبازنەیەكی بۆشی خەیاڵاویدا خۆمان بخۆینەوە و بخولێینەوەو لەجێگەی خۆمان هەنگاوبۆ پێشەوە نەنێین.\n 3099 جار بینراوه